url: =Christmas Ciang Inn Ka Ngai – 1 ~ Hau Za Cin :: ZOMI DAILY\nChristmas Ciang Inn Ka Ngai – 1 ~ Hau Za Cin\nposted on 21 November 2015 at 5:49 pm Lomkholna: Article, Hauzacin\nChristmas Ciang Inn Ka Ngai – 1\nChristmas hong tun sim in inn ka ngai hi. Ka inn uh, ka innkuanpihte, ka khuapihte, ka lawm leh ka gualte ka phawk mahmah hi. Leitung koi mun peuh ah om leng i omna peuh ah inn bel na om sam hi. Innkuan zong na om hi. Lawm leh gual zong na om hi. Khuapih tuipih zong na om sam hi, ahi zongin kibanglo hi. I khankhiatna, i nu leh i pa tawh i tualbualna, i lawm i gual tawh i sangkah khopna, i zawllen khopna, i la sin khopna, i kithuah, i kikholhna munte i phawkdan kibanglo hi. Ei hong pattahte, ei hong dom, hong khoi a hong lamsanga, hong it hong ngai mahmahte kiangah om pen tawldam in ‘dam man’ om zungzung hi.\nSingapore hoihna: Singapore khuapi laizang leh sumbuk omna phual Orchard Road phei teng Christmas hun ma kha khat pek pan in kizem in Christmas Tree leh pak hoihnono tawh kilawmsak mahmah hi. Zan khuamial zawh ciang pai leng vantunggam kigen mahmah bangin tee zihziah a, aksi kibawltawmte, meivak tee diamdiamte, lui tui luang banga kizom a pai deudeute cih bangin lamdung khempeuh kipuah sitset ahih manin etlawm in kipaisan theilo hi. Khuasung peuhmah lah siangtho sitset, leivui omlo, niin them kipai cih lah omlo, motor car khu ngengngang cih lah omlo in khualak vak nungakte lah siangtho sitset in a hoihnono in kizem lai uh hi. A nop a gen dingin hih kaan a nop tamlo dinga, a etlawm kigen ding hileh zong a dang behlap tuan ding omlo ding hi.\nAhi zongin Christmas hong tun sim a leitung hoihna leh etlawmna te sanga lungsim tawng ah lungdamna, lungnopna a zongte adingin mit tawh muh theih ciang lel in lungkimna hong pia taktaklo hi cih kitel hi.\nLaphuakpa in, “Joy to the world the Lord has come” na ci ngeungau hi. Leitung aw lungdam in kiko in, awng in, nang adingin Gumpa hong pai hi, a cihna ahi hi. Hih san ah JOY a cih ciangin leitung hoihna te i muh cianga i lungsim sunga lungkimna i neih pen hilo in, Gumpa hong pian mana mihing lungsim sungah lungnopna hong om pen a genna ahi hi. Lungsim thukpen ah lungdamna, lungkimna ahi hi. Tua bang lungkimna pen Gumpa om peuh leh kingah thei kawikawi a, innkuanpih u leh nau tawh omkhawm leng kicing diak hi. A langkhat ah i lungnopna pen i it i ngaih, ei hong ngai hong deihsakte tawh om leng zong a nopna kibanglo hi. Ei guak om ding, leitung hoihna thupina khempeuh kimu zihziah ding, ahih hang tua bang mun ah lungnopna kicing omlo hi.\nShillong phawkna: December 2011 hong tun ciangin lawmte ‘leave’ ngah in inn lam ah Christmas zang dingin kithawithawi uh a, lungsim ah hunlui tampi hong phawksak hi. Kei zong hun khat laiin Christmas kiim teng hun-awng neiin khua lam ah Christmas zang dingin ciah ngei tak mah hiveng maw, ka ci hi. Shillong ah ka sangkah lai ka phawk a, Christmas lap dinga khualam zuana Bus tawh ka ciah vangvang khawng ka mitkha ah hong kilang hi. Khuapi laizanga Roman Catholic biakinn hoih mahmah kong tual ah maan (photo) nihvei, thumvei khawng kilak khit ciang Police Bazar lam manawh in kipaisuk a, inn lam ah puak ding Shillong Shawl leh ‘second hand puanthak’ honkhat PB Overbridge tengah khu ngengngang in va kising a, mi teel khitna lak pan i muh, i mit hong la penpen leh hoih i sak penpen i lei khit ciang plastic golpi tawh khai neinai in innsapna Nongthymmai lam kizuanto kik hi. City Bus sungah khe ngakna ding zong kitalo zah donga mi kihen lak ah Khasi nupi te’n a thungpi dim uh tawh meh a puak uh kawmkal ah ei zong kihen gawp in i nung i mai ah kua om cih zong phawklo in kiphu litlit in bangcici hiam in innsapna kitung thei sam hi. Nitak nitum ding huihvot hong nung mahmah muk keusak lua ahih manin muk hum kawmsa in lamdunga Voksa bak khat khawng lei dingin kipaikhia a, khut lop kiuhkeuhsa in nitak meh huan kipan pah hi.\nBus tawh Aizawl lam ah: Nitak annek khit ciang zan nai 9pm a Aizawl Bus lap dingin van teng Taxi sungah ah guang in kidiangkhia sam a, vuikhu ngengngang lak ah Bus station na om hi. Nak bing pian, vot si, khut lop kiuhkeuh tawh kiling pian setset a, ahi zongin inn ciah ding akihih manin kilawp veve hi.\nBus in khua pan tai to in Shillong khua lu a tun ciang leh dak suk leng khuapi meivak taang ziaizuai a, nopci mahmah hi; ahi zongin a nopzaw in mailam ah hong ngak ahih manin khawllo in kipaizel hi. Nai thum sung khawng akitaai zawh ciang ihmut kipanta ding cih laitak Bus hong khawl a, “Khana Khaiga” (Anne ding) hi mawk hi. Anne lo teng Bus sungah ihmut taktak om theilo ahih manin kihi neunau hi. Zan thapai a kitaai khit, Silchar zang dung ah Bus in tutphah leh i taw kimat man mello a hong seep toh ziahziah khit ciang khuavak zul in Silchar khuapi kitungto a, zing maiphiatna mun ah ekbuk kicinglo, ahih hang i nuailam in lah hong nawhta cih kikal khawnga om geigai pen a noplo penpen ahi hi!\nAizawl tungto, Champhai tungto, Murlen tungto…a nuamzaw hunte in hong muaktoto a, a noplam zong phawk manlo in hun in hong hiaihiai hi.\nChristmas i cih bang taktak hiam? Leitung gum dingpa, Honkhia ding pa, mawhna pan hong gum a, sihna pan nuntakna ah hong hon dingpa pianna ahi hi. Immanuel, eite tawh Pasian hong omkhawm ahi hi. Ei te tawh hong omkhawm dingin hong pianna ahi hi. Hong pianglo hileh eite tawh hong omkhawm theilo dinga, eite tawh kikhawllo ding hi. Amah eite tawh hong omkhawm mah bangin ei leh ei zong omkhawm leng nuam zungzung hi. Eite omkhawmna ah Amah hong om lai leh a nopzaw om nawnlo hi. Leitung lungkimna tawh kidim a, lungnopna tawh kidim hi.\nTua ahih manin hih bang hun nuam hong tun ciang it leh ngaih meltheih u leh nau tawh omkhop ding a thupina hong phawksak hi. Leitungah a taamsuak ding kuamah ki omlo hi. Leitung a luah zong ki omlo hi. Bangtan hun kinei cih zong a thei ki omlo hi. Christmas bangzahvei kizang lai ding cih zong a thei ki omlo hi. A zang thei dinga i om a, i it i ngaih tawh a zangkhawm thei ding ihih leh hun ciil kei ni. Sum ciil kei ni. Kisikna omlo dingin i utna mun penpen ah zang ni. Nop i sak nading penpen mun ah zang ni. A zing a thai mah ciang ‘tua lai ah na zang kha leng hoih ding hiven’ i cihlohna ding mun ah zang ni. Na nu na pa tawh na zatkhop theih leh a hampha hiteh. Na u na nau tawh na zatkhop theih leh a hampha hiteh. Nang guak, nang bek khattang keleu a na zat leh bel a nop dan kidang kha mai ding hi. Na duhduh ne inla, na deihdeih lei inla, na ut bangbang in om in. Midang leh nang adinga hoihlo leh siat gamtat ahih kei naak leh na kisik kei ding hi.\nMundang, gamdang pan etna: Hih bang hun hong tun ciang, mitkha ah i khua i tui hong kilang a, i lawm i gualte i mang sung nangawn ah kimu daudau hi. A kikhopna ding uh biakinn leh a kongtualte, a kikawm ding a mipi leh kikhopna biakinn sungte, a kikhop tawp uh ciang a paina ding uh kongzingte kigalmuh in ei zong a tua mun ah om dingin i lungsim ah i bawltawm hi. Nupi te’n, ‘i pumpi a omloh hang i lungsim om hi,’ a cih bangun i lungsim bekmah tawh kihawhzo hi. A lasak dingte uh i bilkha in za a, a kihona dingte i mitkha in bawltawm hi. Naupang kimawlte leh khuasung mipi kileh ziahziahte mitkha ah bawltawm in utna peuhpeuh kitung ziauziau hi. I lawmluite kimu in, i hunlui te kimu kik hi. I kikholhna hun nuamte hong kilanga, i lenlai hunte kimu kik hi. Phawkna leh amau tawh omkhop nopna hong lian mahmah hi, tua pen lungzuanna hi a, kitheihmawhbawl theih hilo hi. A hun a bei ciangin ‘ei zong hun khat ciang tua bangin kimu kik takpi ding hi hang’ cih tawh kinem in lungkimna takpi lo tawh kilungkimsak tawm in i kihehnem hi. A taktak in a ki utlua hizen a, a kiphawklua, a kilungzuanglua hizen hi.\nThukhupna: Bangbang hileh Christmas pen Jesu Christ (Jesu = gumpa, savior; Christ = sathau nilhpa, annointed) eite mawhna pan hong gumkhia ding leh sihna pan nuntak tawntungna i ngahna dinga hong paipa pian hun lungdam bawl ahih manin Amah tawh zangkhawm leng tua hun a nuam penpen hun hong suak ding hi. It leh ngaih, lawm leh gual – eiteng om khawm in Amah omlo hileh a nop dan bucinglo ding ahih manin tukum Christmas hun ah na it na ngaih tawh hong piang naungek Jesu tawh a nuam thei bangpen in na hun na zangin.\nChristmas zat nuam!\nPrevious: Gospel Violen ~ Dr. Ngul Khan Pau\nNext: ZAM Thupuak :: 22 November 2015\nKaraoke lasakna ah nasem numeino\nZomi kammal bangci zatding ~ J. Thang Lian Pau


timestamp: atn

url: =Rom Laikhak 4 | Siantongluan.net\nRom Laikhak 4\nRom Laikhak 4 |\nTu-in eite pianna i pupi Abraham thu ngaihsun ni. Ama tunga thupiang hih bang ahi hi:\nAbraham in a sepna hangin amah tawh a kipawl dingin Pasian in sang hi leh Abraham in kisialhpih ding thu a nei ahi hi. Ahi zongin Pasian mai-ah Abraham a kisialhna ding bangmah thu omlo hi.\nBang hang hiam cih leh Lai Siangtho sungah, "Abraham in Pasian um a, tua a upna hangin Pasian in mihoihin a sang hi," ci-in kigelh hi.\nNa a sem mipa a sep thaman kipia hi. Tua a nasepna thaman pen a thalawhsa ahih manin piakkhongin kingaihsutsak lo hi.\nAhi zongin Pasian maipha ngahna dingin nasepna suangloin upna a suang mipa pen Pasian in mimawh kimlai midik hi, ci-in sang ahih manin, amah tawh a kipawl theihna dingin Pasian in tua mipa upna thupi san hi.\nTua ahih manin nasepna hang tawh hiloin Pasian in mi khat midikin a sanna hangin David in zong a lungdamna thu na gen a,\n"Pasian in a mawhnate maisakin a khialhnate a selcipsak mite thupha ngah ahi uh hi.\nTopa in a mawhnate a ciamtehsak loh mipa, thupha ngah ahi hi," a ci hi.\nDavid in a gen hih thupha pen vun ki-atte bek in ngahthei ahi hiam? Hilo hi; vun ki-atlote in zong ngahthei uh hi. Lai Siangtho in, "Abraham in Pasian um a, tua a upna hangin Pasian in mihoihin a sang hi," ci hi, ci-in i gen khinzo hi.\nHih mihoihin a san bang hun ahi hiam? Abraham a vun a ki-at ma ahi hiam, a ki-at zawh ahi hiam? A vun a ki-at khit hiloin a ki-at ma ahi hi.\nAbraham a vun a ki-at ma-in a upna hangin Pasian in mihoihin a sanna lahtelna dingin a vun a kinung-at ahi hi. Tua ahih manin vun a ki-atloh hangin a upna uh hangin mihoihin a kisang mite khempeuh-a dingin Abraham pen kha thu lamah pupi ahi hi.\nA vun a ki-at ma-in i pupi Abraham a upna hangin a gamtat mah bangin a gamta, a vun a ki-at mite-a dingin zong Abraham pen pupi mah ahi hi. Tua pen vun ki-at lelna hang hiloin upna hang ahi hi.\nAbraham leh a suan a khakte in leitung luah ding hi, ci-in Pasian in thu a ciamna pen Abraham in Thukham a zuihna hang hiloin, a upna hangin Pasian in mihoihin a sanna hang ahi hi.\nThukham zuihna hangin Pasian thuciamnate a kingah ding hi leh mite upna pen a kimanna omloin, Pasian thuciamnate zong a mawkna suak ding hi.\nThukham in Pasian hehna ding piangsak hi. Ahi zongin thukham om kei leh thukham zuilo cih zong om theilo hi.\nTua ahih manin Abraham suanlekhakte khempeuh tungah Pasian hehpihna piakkhong a suahtheihna dingin Thukham a zuite bek in ngah loin, Abraham up bangin a umte in zong a ngahtheihna dingun upna bulphuhin thuciamna kipia hi. Bang hang hiam cih leh Abraham pen kha thu lamah eite khempeuh pupi ahi hi.\nLai Siangtho sungah zong, "Minam tampite pupi dingin ka hong bawl khin hi," ci-in a kigelh hi. Tua hi a, bangmah a om nailopi a thupiakna tawh a omsak thei, a site a hingsak thei, Abraham in a up Pasian muhna-ah hih thuciamna kipin a kizang ahi hi.\nLai Siangtho sungah, "Na suanlekhakte aksi zahin tam ding hi," ci-in a kigelh mah bangin tua bang a piantheihna ding lametna a om nailopi mahin Abraham in umin lamen ahih manin minam tampite pupi a suak hi.\nAbraham kum za khat bang pha dektak ta a, a si dektak ta ahihna leh a zi Sarah a ciinna thute a theih hangin a upna kiam tuanlo hi.\nAmah in Pasian thuciamna muanlah dingin ngaihsunlo a, a upna khahsuah hetlo hi. A upna hangin thakhauh semsemin Pasian a phat hi.\nPasian in a thuciamsa tungsakzo taktak ding hi, ci-in a muang hi.\nTua ahih manin, "A upna pen hoihna-in Pasian in a sang hi," ci-in kigelh hi.\n"A upna pen hoihna-in kisang," ci-in a kigelh ciangin ama-a ding bekin a kigelh hilo hi.\nSihna panin i Topa Jesuh a hingsakpa a um eite khempeuh zong i upna hangin mihoihin hong kisang ding hi, ci-in eite-a dingin zong a kigelh ahi hi.\nEite mawhna hangin a si dingin Jesuh kipia a, Pasian tawh eite i kipawl theihna dingin kihingkik sak hi.\nTedim Lai Siangtho / Laibu: Rom Laikhak 4


url: =Bang masa sak ding? :: ZOMI DAILY\nposted on 29 July 2018 at 8:12 am Lomkholna: News, Paukhatsuan, Zomi\nAmun, ahun leh athu zui in i masak ding kibang lo hi. A kilawm lo a masak diklo a om ciang nuamlo bek thamlo in supna tampi piangsak thei hi.\nMimal vai nasepna ah mimal hamphatna, mimal lawhcinna, mimal tungtuanna, mimal gualzawhna… etc etc cihte masak ding ahi hi.\nPasian’ thu tawh kisai ahih ciang, Pasian’ minthanna ding, Pasian’ gam zaina ding, Pasian’ nasepna ading, Pasian’ min a kiphatna ding… Pasian…. Pasian.. masak ding ahi hi.\nTuabang mah in kipawlna nasepna ah kipawlna’ hamphatna ding, kipawlna’ masuan gualzawhna leh lawhcinna ding, kipawlna nasepna matutna ding, kipawlna… kipawlna.. masak ding ahi hi.\nMinam vai ah zong tuabang mah ahi hi. I masak ding pen Minam bup, Gambup ading hamphatna, lawhcinna, khantohna, gualzawhna, pilna leh nopsakna ah ki-khangkhanna … etc. etc.. i masak ding ahi hi.\nI masak ding masak lo in, ama’ mun ding a hilo, a diklo masakna om bek hilo, ong uanglua thei a, tua in nuamlo bek hilo supna tampi piangsak pahpah hi.\nPasian’ thu ah mi pawlkhat in Pasian sang a, ama’ mimal vai, mimal hamphatna ding leh mimal min le za cihpeuh ong masak luat uh ciang Pasian’ muhna genloh mihing’ muhna ah zong etlawm nawnlo thei peuhmah hi. Pasian’ thu ah bel thukhen ding Pasian ci ni.\nLeitung thu ah, kipawlna tawh mipi vai mapanna leh nasepnate ahi zong in, khua le tui, Minam leh Gamvai sai a mapanna leh nasepna mabante ah ahi zong in, mimal hamphatna ding, mimal min le za ding, angsung ding masakna in kilawm lo leh muh thadah huai bek hilo…. kipawlna, khua le tui leh gam le nam nakpitak supna ong tun hi.\nMimal nasepna lo buang mundang khempeuh ah huaihamna leh mimal angsung ading masak a mapanna khempeuh huathuai mahmah a muh thadah huai vaivai mahmah in, supna lianpi nangawn piangsak pahpah hi.\nI mapanna mun encian a, i masak ding bang hiam cih theihhuai hi. I huaihamna leh i kiphatsakna in ong amsak thei zel hi.\nHihna khempeuh ah mimal vai thupi asa luadente in mamal vai kan in bangmah buaipih kei zaw leh midangte, khua le tui leh gam le nam in noptuam lawh zawding, naaknuam zaw ding hi. I omna, i mapanna mun zui a i masak ding limtak ngaihsun pha mahmah ni. Pau Khat Suan\nPrevious: ZAM Thupuak :: 29 Jul 2018 (DHS interview ding kisamsam ta)\nNext: U.S Kumpi sungah panmun asang pen anei Zomi


url: =Global Buanli Family: Tulaai Leitung Thuthang tuamtuam updates September 15, 2013\nTulaai Leitung Thuthang tuamtuam updates September 15, 2013\nThupatna: Leitung piancil in Pasian in Adam nabawl in Adam alungleeng ahihman in Eve nabawl hi. Pasian thu mang uh hileh nuamtaka nungtading himah leh Mihing Pumpi I alaaizang teng ahi Gilpi thuaklahna hang in singgah nekha in Eden huanpan taaikhia uhhi.\nTuhun ciang in zong mihing te in ipumpi i imaailam alaaizang teng kibuaipih mahmah a ,zi deih baihna, Pasal deihbaihna , ann duh gilkialna,khamtheih guih theih duhna cihbang hamsatna tuamtuam kithuak ciat hi.\nLeitung gamtuamtuam te I et ciang in zong leitung bup in abuai pih penpen na mun in middle east ( leitung nisuahna laaizang teng ) hi leuleu in Buaina kipatna leh buaina apiangsak te zong hih gam te mah pan ahihi.\nMiddle East tawh kisai Nang bangcibang in na ngaih sun hiam aw\n· Kawlgam sung a minamkee khat ahi Karen minamte in 9/14/13 ni in Karen minam sung a thautawi kheempeuh leh Political party kheempeuh khat a kigawm a nasep theihnading in thukikupkhopna Ba-an khuapi ah nei uhhi.\n· Ongtungding September 28-30 ni sung Kawlgam Maw-la-myai khuapi ah Mon minam thautawi tengleh political party kheempeuh kimuhkhopna khawmpi khat bawlding ci in Mon minamte in 9/15/13 ni in taangkokhia uhhi.\n· Kawlgam Democracy makaaipi Daw Aung San Suu Kyi Forum 2000 khawmpi ah thugending in Czech gam Prague khuapi 9/13/13 ni in tungta a 9/14/13 pan 9/15/13 ni kibawlding Forum 2000 thugenpi ah pangding hi.\n· Kawlgam sung kawhtawng khuapi sung a om thong inn ah 9/14/13 ni in thongkia te in thong inn hongsim in taai sim uh a thoncing ten thau tawh nakaap ahihman in thongkia 1 si in 7 liam uhhi.\n· USA gam Colorado state sung tuma ni 5 laaipan kipan guahtam luatna haangi ni 9/15/13 ni dong mah tuicin tung ngekngek ahihman in mi 6 si ta in inn le lo lampi , Mawtaw te akipan adangtam pi kisia ahihman in mipi ci mawh mahmah hi.\n· Mexico gam Fresnillo khuapi a uk Mayor ding in teelna angah leh agualzo ahi Benjamin Medrano peen Gay ( akeu ) hi mah tase leh mipi in deih veve ahihman in 9/15/13 ni in mipi maai leh ulian te maai ah nasemding in ki-ap na neita hi.\n· Japan gam te in Gaalpi nihna zawh khangthak te ading in amasapeen Epsilon space rocket kici vaantung kahna khat 9/14/13 ni in gualzotak in khahkhia zo uhhi. HIh vaankahna peen thukan naseemdinghi a vantung ah tai 620 dong avaleengto ahihi.\n· Philippine gam Zamboanga khuapi sung ah Muslim singnuai mite leh gaalkaapte akikaapna pan kilemding in 9/13/13 ni in thukimna ngah uh a 9/14/13 nipan nasiatak kikaap kik uh ahihman in thukimna teng amawkna suak in kikaapna nasia to semsem hi. Philippine gaalkaap te genna ah Muslim gamnuai mi 50 bang kathat khinta uh a 40 kiim Kaman uh ci in 9/15/13 ni in genkhia uhhi.\n· Syria tual gaal daihna ding in Russia-US ten beelhei khia in Syria in gualzawhna ngah hi ci in Syria Minister khat in 9/15/13 ni in genkhia a Russia te tung ah lungdamci in lungdamna thu genkhia hi. Russia +US+ Syria te peen Syria te in a Chemical gaalvan kheempeuh 2014 kumlang pawl ah UN tekiang apkhinding cih thukimna anei uh ahihi. Thu kimna apalsat masasa thautang tawh kimuding cih thukimna ahihi.\nThuumna: Laaimal kikhialkha leh laaimal kilawmlo, ani ache akituaklo kha akipan kisapna tuamtuam aomkhaak aleh ngaihdambawm ah nongnakhiat sak un maw


url: =Lungsim hoihte ading thupha om ~ Dong Mung :: ZOMI DAILY\nposted on 16 January 2019 at 9:51 pm Lomkholna: Dongmung, News\nNitak lam khuamial ding kuan in America gam Philadelphia khuapi kuamah guah le huih kithuah in nakpi tak a zuu a nung hi. Tua laitak in kum 70 gual a pha puteek khat le piteek khat hotel neu khat kiang hong tung uh a, amaute pen guah le huih hangin kawt gawp uh hi. Guah tui kawt piippiap kawmin tua Hotel neu Counter lamah hong pai phei uh hi. Tua ciangin Counter a om kum 25 gual tangvalno pa kiangah zan a giah theih nadingun a ngen uh hi.\nTua tangvalno pa in hih khuapi ah thugenna pawipi mun thum ah om ahih manin hotel room khempeuh dim khin ahihna thu zahtakna le kamnem takin a gen hi. ‘Tua bang ahih takin mundang ah pai mai nung ei,’ ci-in Puteekpa in gen in paikhiat a sawm uh hi. Tua ciangin tangvalno pa in amaute tawmkha na khawl lai un a cih kawmin hibangin a gen hi.\n“Pu le pi aw, a pualam ah huih lah nung, guah lah tam mahmah ahih manin lauhuai kha ding hi. Tua ahih manin ngaihsutna khat nei ing. Banghiam cih leh Hotel nunglam ah kei lupna room khat om hi. Hotel room danin bel nuam khol ken teh! Ahi zongin khualum sakna set zong om a, puanza zong om hi. Kei lah zintung a tam tawh tuzan ka room ah giak manlo ding ka hih manin giak mai un. Room sap piak kul lo hi,” ci-in a gen hi.\nPuteekpa in, “Hicih lel o… Lungdam ei,” ci-in Hotel pan paikhiat a sawm hi. Ahih hangin a pualam ah guah le huih khauhpai mahmah lai hi. Tua bangin guah le huih a khauhpai mahmah laitak ahih manin tangvalno pa alung nuam thei mahmah lo ahih manin, ama room ah a giah nadingun a genpih hi. Tangvalno pa in lah naak genpih, guah le huih lah naak nasiat lua ahih manin a tawpna ah puteekpa le a zi zong tangvalno pa room ah a giak mai uh hi.\nA zingsang ciangin puteekpa le a zi in tangvalno pa tungah a lungdamna thu uh koko kawmin Hotel pan paikhia dingin a kithawi ta uh hi. Kongkhak kiang a tun taktak ciangun Puteekpa in a gal panin Counter a om tangvalno pa kiangah, “Nang pen Hotel nasia mahmah khat ah Manager sem dingin kilawm hiteh! Ke’n nang adingin Hotel khat hong lamsak ning,” ci-in a gen hi. Tangvalno pa in, nuihmai kawmin a khut a lapsan hi.\nTua zawh kum nih khit ciangin tangvalno pa min tawh a Hotel vuah laikhak khat hong tung hi. Tua laikhak pen New York khuapi pan ahi hi. Tua laikhak pen a beisa kum nih lai a ama room a a giahsak Puteekte nupa tungpan ahihna thu zong a thei hi. Amaute nupa in New York khuapi ah a va hawh nadingin sapna a khakna thu uh zong a thei hi. Tua lai sungah New York akuan lam leh a ciah lam Vanleng Letmat ding nangawn a om pah hi.\nTua ciangin tangvalno pa in ama nasepna pan khuan ngen in New York Khuapi ah a va zin hi. Vanleng tual ah puteekpa’n a na dawn hi. Tua ciangin New York khuapi sungah a paipih hi. Mun khat a tun uh ciangin Puteekpa in Motor hawlpa kiangah motor a khawlsak nading a gen hi. Motor tung pan hong tuak khia uh a, tangvalno pa khut ah len kawmin a thak liklek leh inn nasia mahmah khat ah a pai pih hi.\nKongkhak kianga kisuang laigual a muh ciangin hih innpi in Hotel khat ahi, cih thu tangvalno pa in thei a, lamdang sakna le thupisakna tawh a en kawikawi hi. Tua zawh tawmkha khit ciangin Puteekpa in tangvalno pa liangko beeng kawm keuhkeuh in maitai takin hibang in gen a:\n“Hih Hotel pen nang ma makaihna le ukna nuai ah om ding ka deih manin ka lam ahi hi. Ahi zongin inn lamna kum nih tak hong sawt kha mawk ei,” a ci hi.\nTangvalno pa in, “Pu aw… ahi theilo ding khawng mawk gen dah mai o,” a ci hi.\n“Kong ciamnuihna sa na hiam? Ka taktak aive… Hibang in a lian a thupi Hotel pen nang dan a, itna, deihsakna, lainatna lungsim a nei mite bek ii ukna le makaihna khut sungah ka koih nuam hi,” ci-in Puteekpa in nui luahluah kawmin tangvalno pa kiangah a gen hi.\nTua Puteekpa min in William Waldorf Astor hi-a, mihau mahmah khat ahi hi. Tu-a i gen Hotel pen America gam sunga Hotel hoihpen, tam man pen le thupipen Waldorf Astoria Hotel ahi hi. Tua Hotel ah a masa penpen Manager a sempa in den a i gengen Hotel neu a zin muak, counter a nasem George Charles Boldt ahi hi.\nLungsim hoihte ading na hoih om den hi.\nLainatna neite ading thupha om gige hi.\nNeupen pan zong a lianpen kisuak thei lua ahi.\nDinmun gina kei phial mah taleh lungsim gina peuhleh thupha om lel hi.\nItna in itna mah hong ngahsak kik a, lainatna in lainatna mah hong ngahsak kik hi.\nHehpih theihna lungtang in ei adinigin I gualzawhna kalpi khat na hi thei hi.\nLungdam, Dong Mung (January 15, 2019)\nPrevious: Mihing Khuakciimna IQ Leh Lungsimhatna EQ\nNext: Khangthak le kum zalom 21 kantanna ~ Lian Tuang


url: =Rom Laikhak 15 | Siantongluan.net\nRom Laikhak 15\nRom Laikhak 15 |\nUpna lamah a thahat eite in upna zawngkhalte ginatlohna i thuakpih ding kilawm hi; eima ut bangin i gamta kei ding hi.\nMidangte a upna uh hong khangin, mihoih hong suahtheihna dingun i gamta ciat ding hi.\nBang hang hiam cih leh Khrih zong ama nopsak theihna dingin gamtalo zaw hi. Lai Siangtho sungah, "Note hong kisimmawhna thute kei tungah hong tu hi," ci-in a kigelh hi.\nLai Siangtho sungah a om thu khempeuh pen eite hilhna ding, eite in lametna nei-in i thuakzawhna ding, leh i thahat theihna dingin a kigelh ahi hi.\nNote in lungsim kikhatin i Topa Jesuh Khrih Pa ahi Pasian na phatkhawm theihna dingun Pasian in thuakzawhna leh thahatna hong pia hen la, Jesuh Khrih deihna bangin gamta-in khatlekhat kithutuak takin hong omsak ta hen.\nTua ahih ciangin Khrih in note hong san mah bangin midangte in Pasian a phattheihna dingun note khatlekhat na kisang un.\nHih banga kong genna pen, Pasian thuman hi, ci-in a kilatna dingin pupite tungah Pasian thuciamna a tungsak dingin, Jew mite hoihna ding,\nleh Gentail mite in zong ama hehpihna hangin Pasian a phattheihna dingun Khrih a hong paina hang ahi hi. Bang hang hiam cih leh Lai Siangtho sungah, "Tua ahih ciangin Gentail mite lakah ka lungdamna nang tungah ka hong ko ding a, nangma min phatna late ka sa ding hi," cihna leh\ntua ciangin, "Gentail mite aw, ama mite tawh lungdam khawm un," cihna leh\ntua ciangin, "Gentail mi khempeuh aw, Topa phat un; mi khempeuh aw, amah phat un," cihna leh\ntua ciangin Isaiah in, "Jessi suante khat hong khang ding a, Gentail mite a uk dingin milian hong suak ding a, ama hangin Gentail mite in lamet lungmuanna nei ding uh hi," cihnate a kigelh hi.\nKha Siangtho huhna tawh note lametna a khan semsem theihna dingin, lametna a hong piathei Pasian in, amah na upna uh hangin lungdamna leh nopsakna tawh note hong kidimsak ta hen.\nThu upna sungah sanggamte aw, note mihoih hi-in, bangci gamtat ding cih thei-in, khatlekhat zong a kihilhthei dingin kong muang mahmah hi.\nAhi zongin hih kong laikhakna sungah note phawkkik dingin thu ka hong genna pawlkhatte-ah kong telkheh mahmah hi. Tua bangin ka hong telkhehna thu pen,\nGentail mite tungah na a sem dingin Khrih Jesuh sawltak hih theihna ding hamphatna lianpi Pasian in kei a hong piakna hang ahi hi. Gentail mite pen Kha Siangtho in Pasian tungah a piak, ama santheih biakpiaknate a suahtheihna dingin Pasian kiang panin a hong pai Lungdamna Thu ka hilhna-ah siampi bangin na ka sem hi.\nTua ahih manin Khrih tawh kikopin Pasian-a ding na ka sepna-ah kei ka kisathei mahmah hi.\nKha Siangtho vangliatna tawh lim leh na lamdangte zangin, Gentail mite in Pasian thu a zuihtheihna dingun Khrih in ka thatang leh ka kam ka muk a zatna thute bekah hangtakin genin ka telkheh ding hi. Tua ahih manin Jerusalem khua panin Illyrikam gam ciangdong ka zinna khempeuhah Jesuh Khrih hangin Lungdamna Thu ka hilh khinzo hi.\nA tawntungin keima tup thu in: Mi khatpeuh in a patsa nasep maban, oltakin zomin a sem mi ka suahkhak lohna dingin Khrih thu a kizak ngei nailohna munte bekah Lungdamna Thu hilh ding keima utna ahi hi.\nLai Siangtho sungah zong, "Ama thu a kigen ngei nailohna mite in mu ding uh a, ama thu a za ngei nailote in teltheih ding uh hi," na kici hi.\nNote kiangah ka hong paipak theihlohna pen tu-a kong genna thu hang ahi hi.\nAhi zongin hih gam kiimtenga ka nasepna man khinta ing a, note tawh ka kimuhnop zong kum tampi tak pha khinta ahih manin,\ntu-in note tawh kimu theita dingin ka kilamen hi. Spain gam ka paikawmin note kiang ka hong nawk nuam a, note tawh tawlkhat i kikholh khit ciangin Spain gam ka paina dingah nong huh ding uh ka ut hi.\nAhi zongin tu laitakin ahih leh Jerusalem khua-a Pasian mite a kihuhna a puak dingin ka va pai masa ding hi.\nBang hang hiam cih leh Masedonia gam leh Grik gamsunga om pawlpite in Jerusalem khua-a om Pasian mi a zawngte huhna dingin sum piakding amau thu-in a vaihawmtawm uh hi.\nHih pen amau ngaihsut tawmna tawh lawptakin a huh uh ahi hi. A taktakin ci lehang hih mizawngte a huh dingun a kilawm mah ahi hi. Bang hang hiam cih leh Jew mite in kha thu tawh kisai nate Gentail mite hawm uh ahih manin Gentail mite in zong leitung nate tawh Jew mite a huh dingun a kilawm khat ahi hi.\nAmaute-a dingin a kikaikhawm hih sumte a cingin amaute tungah apin, hih nasep ka man khit ciangin Spain gam manawh dingin ka hong paikhia ding a, note kiangah kong baang ding hi.\nNote kiang ka hong tun ciangin Khrih kiang panin thupha tampi tak ka hong puakding lamtak ka thei hi.\nLawmte aw, kei-a dingin Pasian kiangah thu na hong ngetsakna dingun i Topa Jesuh Khrih i upna hang leh Kha Siangtho in a hong piak itna tawh a hong thum ka hi hi.\nJudea gamsunga a om thu umlo mite in kei hong gimsakkhak lohna ding leh Jerusalem khua-a a om Pasian mite-a dingin nasepnate lungdam takin a hong santheihna dingun thu hong ngetsak un.\nTua bangin thu hong ngetsak le uh cin, Pasian deihna ahih nak leh note kiangah lungdam takin ka hong tung ding a, note tawh nuamtakin i kimu ding hi.\nNopsakna a hong pia Pasian in note khempeuh hong ompih ta hen. Amen.\nTedim Lai Siangtho / Laibu: Rom Laikhak 15


url: =ETLAWM MUALKUAM ZOGAM NUAM: Fwd: KUM 3 THONG KIA DINGIN THUKHEN\nFwd: KUM 3 THONG KIA DINGIN THUKHEN\nA beisa kum 4 lai in US atung i sanggamnu Nunu Sung (Kum 25) in kamsiatna / kikepkhialhna hang tawh lawmta (Zawlta) a neih khakna tawh kisai thubuaina hangin US Thuneite in kum 3 sung Thong kia dingin thukhenna nei uh cih kiza hi.\nKum thum thong tang dingin thukhente in a pulak khit ciangin Nunu Sung in nung kum aa asimtham-a suakin a paih atano deihkik peuhmah hi. Kawlgam pan gambel ong pai Nunu Sung paih nau pen kha 16 pha khin ta-a zato nasemte in kem uh a, amin Joshua phuah uhi. Kumpi sitnite in a ta ii nu hihna pan atatsat nading ciang dong thu zonglo dingin thukim uhi.\nSung in abeisa Aug 2009 akipan Nipi kaal simin atapa kiang a hawh theihna ding thu kipia hi. Sung in ka khia mah hi ( Khial hi'ng) cih kithei-a thong tang ding a thukim manin US ah om suak thei ding bekthamlo in a tapa tawh kizomkik thei suak hi. Sung pen Armahkhan a ngah ma-in thong sungah kum khat val tang kha hamtang ding ahi hi. A thongtan sung a ta tawh akimuh theih ding bel kician nailo ci hi. Thukhen zum sungah khitui naptui tawh thukhen mangte thukhenna ngai-in " khial mah ing " ci'n khamphen tungtawnin pulakkhia hi.\nTuma kum 4 lai in US tunga Texas ah a om laitakin naupai (gai) ahimanin Feb 2009 in Wheaton ah kituah(piang)a a tanaute tawh omkhawm hi. A hi zongin a ompih innteekte kiangah a gai lam genlo hi. Nau asuah ding ciangin a omna apartment panin nai tam khomkhat mah mang dildel-a, a inntekte kiang lamsiau va pai ning ci'n gen hi. Jun 12, 2009 ciangin a inntekte in Sung ong tungkiklo ahimanin palikte kiang zaksak uhi-a, ahizong palikte in tua apartment sung mah ah Sung mu uhi.\nPalikte in Sung kiangah thu a dot laitak mahun a innvengte khat in a inn gei-a sawlbuk nuai-a akap keukeu Sung ii nau suaktung aguaktang in alam ( nau inn) tawh om laipi-in mu uhi. A pat lamin Sung in nial thapai hi mah leh a tawpna lamah im zo nawn loin nau suak tung pen ama mah ahih lam genkhia hi.\nSource by - Chicago Sun-Times


url: =A (6) Veina TBC Youth Conference kilawhcing :: ZOMI DAILY\nA (6) Veina TBC Youth Conference kilawhcing\nposted on 31 March 2015 at 10:52 am Lomkholna: Biakna, News, Zomi\nKong it U le Naute,\nPasian’ thupha tawh a (6) veina Tedim Baptist Convention Youth Conference, March 25-30,2015 sungin Phaileng Tuiphum Pawlpi ah nuamtak kibawl thei hi.\nKhawmpi hun sungah zin 800 val bang kipha aa,inntekte tawh gawm 1100 kiim bangin thusinna leh biakpiakna kinei thei hi.Hih hun sungah Evan.Langh Do Khup, Rev.Dr.Nang Sawm Piang, Sia Dal Sian Am-te in thusunna hong nei uh hi.Rev.Tuan Khan Mung le Pr.En Khat Muan ten speech hong nei uh hi. Tedim Icon Top (10) teng zong la kidemna kinei sak aa,Tg.En Suan Thang in Tedim Icon hong ngah hi.Top (10)teng DVD Album khat kibawlsak aa, April kha bei lam ah hawmkhiat zawh ding lunggulhna kinei hi.\nNitaksim phatna le biakpiakna nopcitakin kinei ziahziah aa,Malaysia pan TBC Music fund ding hong kipia teng tawh sound system akilei teng kizang pah ahih manin nopci mahmah hi.Huhna hong pia mimal kim tungah lungdamna lianpi iko hi.Topa’n thupha hong piaksak ta hen!\nNitak sim biakpiakna ah Evan.Langh Do Khup in hun hong zang(sermon) aa, tha kingah mahmah hi.Siapa’ makaihna tawh ki-apna hun ah khangno tampi tak khitui tak keuhkeuhin ki-ap ziahziah uh hi.\nInntek Pawlpite zong kician sitset mahmah uh ahih manin apai khempeuh hampha kisa in nuam kisa thei mahmah hi.\nHun tawp nitak kikhop pen 11:30 pm in kiman pan hi.Ahi zongin mipite’n ciah khiat ding lunghiang nei bang keei ahih manin Pasian phatna diang ziahziah kawmin kinei aa zingsang nai 3:30 am teh khat le khat thupha kipaih kawmsa in kikhen khia diamdiam zo pan hi.\nPasian in hih khawmpi zangin i gam i lei leh i minam adingin na lian tampi hong sep ding i lametna le i thungetna hi. Hih khawmpi adingin thungetna, piakkhiatna tawh ma apang khempeuhte tungah Topa’n thupha hong pia kimciat ta hen…Amen.\nRev.Cin Khan En\nPrevious: Malaysia gamsung aom Monorail meileng khat meikang\nNext: Thuciamnate (Covenants) ~ Rev. Zam Khat Kham\nPa leh a tapa khitui luangkhawm ~ Thawn Tuang\nA hoihzaw ngaihsutna ~ Pau Sian Lian\nJohor Bahru ah Toyota mawtaw nih kiphukha, mi 2 si in adang mi 2 liam\nKi Puah Phat Huai ~ Biakpiakna\nUSA gam ki sat in ~ Thawn Tuang


url: =Khe Neilo, Nuntakna Thak - Zomi Adventist Innkuan\nHunpatna La “O Worship the King” TD. 3A; SDAH.83\nHunkhakna La -“How Great Thou Art” TD.41; SDAH.86\nHunkhakna Thungen -Lesson Hilhpa\nLepani in a nuntakna pen kimanna nei kisa nawnlo hi.\nSangsia panin pensen a la, Lepani in, Naqarani aa biakinn a puah laitak in, temta tawh a taklam khe sat kha hi. A meimaa pen dam thei lo hi. Ahangin ama’n zunkhum natna nei ahih manin nasia semsem hi. A tawpkhakna ah a siavuan pa-in, a khe tankhiat ding a kul lam gen ta hi.\nA khe a kitansak khit zawh khasawm khit ciangin, Lepani in khetuh khat hong ngah kikta ahihmanin lampai hong kisinkik phot hi. Nikhat khit nikhat, “Khe khatbek ka neih zenzen hangin, Pasian a’ dingin kasepding om gige hi,” ci-in ngaihsun hi. Thu a nget kawmin sawtpi laipek a, a pawlpimite tawh effort bawl dingin a ngaihsutsut uh khua khat hong phawk kik hi. Tua khua ah, Adventist pawlpi mi innkhat a om lam zongh hong phawk kik hi. Tua innkuante in, a effort bawlna vuah ahuh dingun huhna nget dingin khensat hi.\nSee also Sabbath tawh kisai buaina\nTaxi khat kawmin tua khua ah a va pai leh tua innteekte’ tanu Anna in na dawntuah hi. Amah ahuh dingin a lamet, tua innkuante pen tuikulh galkhat lam panin Nadi khua-ah a peem uh ahihlam zongh, hong thei hi.\nJesu’ thu a vagen ding mi khatpeuh a vahawh nadingin thu a ngetngetna thu hong gen hi. A inn ah Pasian’ thu a vagen masa penpente’ pawlpi ah a lutpah dingin Pasian’ tungah kamciam a piakna thu zongh genbeh hi. Tua zingsang teekteek mah in, ansing ding gamlakah a tomtom laitakin, a ngakngak lenglate hong pai taktak tading ahihna a lungsim sungah na kilo khol khinzo hi. Thakhat thu-in inn ah aciah pah vinghvengh leh kuamah na om lo hi. ki pumsil phot in tawmcik sung angak laitakin inn pua lam panin Lepani’ aw` a za pahlian ahihna hong gen hi.\n“No pawl hongsuak pah ning ei. Mai Sabbath ciangin, kazi le ka tanu thum tengtawh hong kikhawm pah nung ei,” Nico in ci hi.\nAmau’ pawl a suahpah nading thu a gen ciangin, Lepani zongh lungdam lua kisa in, thu hong ngetsak pah hi. “Mai Sabbath ciangin nang’ kiangah kong hawh zaw ding a, na inn ah kikhopna biakinn khat i hongg zaw ding hi,” Lepani in ci hi.\nKha sagih sung sitset, Lepani in Nico’ inn ah kikhop biakpiakna va neih pih den hi. A khuapih pawlkhat zongh va kikhawm uh hi. Lepani in tua lai-ah effort a vabawl ciangin, Nico tawh, a zi tawh, a tanu thumte tawh simkhop in, khaa manpha 16 tui hong kiphum uh hi.\nA khe neih nawnlohna in a nuntakna kheel ahihna gen hi.\n“Khe nih ka neih lai-a, ka sep zawhloh, khe khat ka neih ciangin ka sem zo hi. Ka sepding nate ka phawk thei zaw hi” ci hi.\nTu ni-a i Sabbath 13 na Mission sumpi khenkhat tawh “Save 10,000 Toes” kici “kheme 10,000 te Honkhia In” cih nasepna ah ki huh ding hi. Tua pen Fiji gam a, zunkhum natna daalna nasepna leh tua natna a nei khinsa mite huhna ding nasepna ahih hi. Phaltak aa nong piakkhiat uh sumpite’ hangin lungdam mahmah hi.\nSee also Pasian Adingin Leeng\nPrev post Zokam Sabbath School Lesson 2019\nNext post Nasemte Kipawlna


url: =Lasiam Kimpi, Sangi Agape Family Gospel tawh holimna :: ZOMI DAILY\nAgape Family Gospel ( Lasiam Kimpi, Sangi leh apa Thawng Lian Kam) te March 10, 2013 Nipi ni Zomi Pentecostal Church Nashville, TN USA ah Dr. Cin Do Kham tawh Gospel hong pai uh aa, tua sungah thudotna/holimna (Interview) na neuneu te pawl khat:\nDr.Do Kham : Sia Kam aw Agapen Family Gospel bang kumin ki pan?\nSia Kam : 1990 kum in ki pan tu-in kum 23 phata hi.\nDr.Do Kham : Ni dangin Family Gospel cih bek in ka za aa, tu in Agape cih na behlapna ahang nong gen thei dia.\nSia Kam : Ka khua uh Sezang ah ka om lai un Family Gospel bek hi aa, Kawlpi ah ka teen uh ciangin Agapen pawlpi ah pawllut in Pawlpi mite hong ngetna leh hong deihsakna om bangin Agape cih in ka behlap uh hi.\nDr. Do Kham : Sia Kam nang bang hih dingin USA hong pai na hia?\nSia Kam : Kimpi boih ( Degree) ngahna ding tawh ki sai USA Visa ngah in Zogam panin hong pai hi-ing.\nDr.Do Kham : USA bangni hong tung, bang ni in bang hih dingin hong pai nahia?\nSia Kam : Dec 12, 2012 in USA kong tung aa, Kimpi in Dec 14, 2012 in boih hong la thei hi.\nDr.Do Kham : Kimpi in tu-in boih ngah khin aa nang bang ding aa om lai?\nSia Kam : Kimpi boih ngahna ding Visa ka ngah ban-ah Pasian hoihna a tangkoko nuam ka hizaw lai hi.\nDr.Do Kham : Tua leh USA ah om suak ding maw, Zogam ciah kik ding?\nSia Kam : USA ah om suak lo ee, maikal ni thumni ( March 13, 2013) Kawlgam ciah ding hi ing. Tu-in ka hun zat tawpna Zomi Pentecostal Church ah ka zat khak manin hampha ki sa ing. Hih bangin tha nong piakna te uh hangun lungdam mahmah ung.\nDr. Do Kham : Kimpi na pa in Kimpi boih ngahna dingin hong pai ci hiven nang’ bang boih a hia na ngah nong gen thei dia?\nKimpi : Worship lam tawh kisai Kum 3 ka sin ding uh hi na pi in Pasian in thupha hong pia in Kum khat in ka zo hi.\nDr.Do Kham : Sia Kam na Tanu Sangi na cih pen amah Lusei te hiam?\nSia Kam : Keipen Sang sia sem in a pai kawikawi ka hi aa, Tuidial khua ah ka sang sia sem sungin lawmnu nau hong paai aa, Lusei te tamna ahih manin Lusei ten nau na neih uh aa numei ahih leh naumin hong pia unla, a min pen Sangi ci ni ci-in hong ngen uh hi. Kenbel hi thei kei a Ni te tanh ding hi ci ing. Pasian thupha tawh cidam in nau ka neih uh aa, a Ni min ka pia uh aa a Ni in Cing Sen Sang cih min na phuak hi. A min tawpna Sang leh Lusei te min hong puahsak kholsa ki tuak ahih manin amin neu Sangi ci in pai suak hi. Lusei ( Mizo) hi peuhmah lo Zomi sit hi ei.\nDr.Do Kham : Kimpi leh Sangi na pa lah Guitar tum theilo aa, La lah siamlo bang ci bangin hong pattah ahiam?\nKimpi :Ka pa in ka neu lai un ka u Lun San ( tua hunin ka nau Sangi neu mahmah lai) tawh ni tak sim in La hongsin pih ngiatngiat hi. Guitar neilo ka hih manun ka pa in Music taangin Savun tutphah tumzel, Bawngnawi hai sat zel hi. Tua tawh hong pattah toto hi.\nDr. Do Kham : Kimpi leh Sangi no sang man lecin uh bang tupna neih ( pasal neih ding maw) nong gen thei ding uh hia\nKimpi : Ka neu a ki pat ka nulepa hong pattah mah bangin ka damsung tawntung Pasian adingin ki piak sawm ing\nSangi : Keizong ka dam sung tawntung Pasian adingin ki piak sawm ing.\nDr. Do Kham : Agape Family Gospel in bang tan ciang Pasian na sep sawm aa, bang maban nei lai nong gen thei ding uh hia?\nSia Kam : Pasian na kasep ding uhpen Leimung khat pan mung khat ka sep sawm uh hi.\nDr. Kham : Leimung khat pan mung khat dong ka cih Mangpau lah siamlo cin aa, Sum leh paai zong tampi bei ding aa bang cih sawm nong gen thei ding uh hia?\nSia Kam : Hong piangsak pa in pau theihloh neilo aa, neih leh lamh hau mahmah lel hi. ( Zomi 300 kim bang kinui ziahziah hi).\nHih a tunga en kik leng, Sia Kam ( Lunsan pa) in La sa theilo, Guitar tum theilo hi. Mihau mipil hilo hi. A pianna Sezang khua pen khuapi hilo hi. Zomi sungah amin thang, a pil ahau ih cihte en pha kikkik leng khuapi panin a khangkhia, a suak om masa lo aa, Pasian ih um man Pasian zia ih zuih man na hi gige hi. Pasian in hong neusek lo hi. Zomi ihih khak hampha ngiat hang.\nGuitar tang’ in Savun tut phah, Music tang’ in Bawngnawi hai bunghawm sat cih panin ki pantoto uh aa, Pasian ama ading a ki pia mikhat neusek lo aa, leivui panin laamto in, ninphual panin hong domto ahih zia ki lang mahmah hi. Tate a pahtah siam Siapi Thawng Lian Kam etteh huai aa, nu le pa ading bek hilo Zomi te adingin thupha asuak Kimpi, Sangi te unau Zomiten neih khak manin hampha mahmah hang. Hih bangin a ma mipihte a it avei, tha apia, adomsang’ Gospel mun tuamtuam ah apaipih Dr. Do Kham zong etteh tak mahmah hi. Kimpi leh Sangi te sangkahna ding vai, Sia Kam USA a paina ding vai khempeuh ah Dr. Do Kham in avai hawmpihna te mit mahmah tawh mu ihih manin minam leh gam adingin a nasepna khat in ka ciamteh hi. Hih bang mi tampi ki sam hang.\nThumna:: Hih a tunga thudotna teng pen Video leh record/laidal tuamtuam pan in a ki la hilo aa, hun zat sunga a gen ka phawk kik khak tengteng hong gelh khia ka hihi. A kammal zat zia uh a tunga bang hilianlo ahih manin a ki theilel dingin kong gen behna hi. Ki cinlohna tampi te ah nong maisak na dingun kong thum hi.\nPrevious: ZAM Thupuak :: 06 July 2014\nNext: Kammal kilawm pawlkhat (azom 10 July)


url: =Malaysia, Alor Setar aom Hotel khatah apuakkhamthei van kilot :: ZOMI DAILY\nposted on 9 December 2017 at 10:23 pm Lomkholna: Malaysia, News, Sawltak, World\nMalaysia, Alor Setar khuasung aom Hotel khatah tuni Saturday zingsanglam in apuakkham khat om cih theStar pan kiza hi. Tua Hotel pen aki hongthakcil hi a, tuzingsangtung lamin amailam ah apuakkham, alutna lamah apuakkham apiang ahihi.\nHihvai tawh kisai in palik thunei ahi Kota Setar OCPD ACP Mohd Rozi Jidin in agenna ah hih thuthang pen apiang taktakmah hi a, Hotel Management te’nzong Police Report hongbawl khinta uh ci’n genkhia hi.\nTua apuakkham hangin Hotel ii amailam Entrance taklam aom Glass Panel kitam in, Hotel’s Porch ii atungkhuh zong kisia cih kiza hi.\nApuakkham apianhun pen zingsang 4:30am hunpawl hi a, aliam kuamah omlo hi.\nHih buaina vaitawh kisai in Police te’n hoihtak sitcian in, Investigation abawlsan laitak uh ahihi. Banghang in bangci bangin puakkham cihpen akician in genkhiatbehna omnailo hi.\nVideo: Explosive device hurled at newly-opened Alor Setar hotel\nAhi zongin Hotel Security te genna ah pasal khat Motorcycle tawh hongpai in Hotel mailam Entrance alutna geinai ah 2 veikhawng akileh kamu cihi.\nTuakhiat asawtlo in tua Motorcycle tuangpa’n Hotel lamsang ah vankhat lotphei in, tuaciang in apuakkham kici hi.\nMore: India, Bangalore City ah Gas bung puakkham in inn kicim, mi 6 si\nPolice te’n hih buaina vai pen “Section 435 of Penal Code for causing mischief by fire or an explosive substance” cihtawh thu bawl uh a, Motorcycle tuangpa zong azonsan laitak uh cih kiza hi. Sawltak #zomidaily\nPrevious: US papi khatin atanu kawnggak tawh zepgawp in asamzong mettolsak\nNext: Malaysia, KL khuasung ah Model numeikhat aguaktang in inntungpan kia in si


url: =Malaysia Puchong ah Bomb kitam pen IS te gamtatna ci ~ ZD :: ZOMI DAILY\nposted on 5 July 2016 at 9:13 am Lomkholna: Malaysia, News, Sawltak, World\nMalaysia Police te’n June 28 ni Puchong aom Movida Nightclub ah khuttawi Grenade puaktam pen IS te gamtatna hi ci’n kipsakna pulakkhia uhhi.\nInspector-general of police Khalid Abu Bakar in agenkhiatna ah “hoihtak in aki kancian ciangin hih Movida Cafe’ ah apuakkham thupiang pen IS te tawh kizopna om cih ki mukhia hi” ci’n Reporter te kiangah zanni in genkhia hi.\nTuaban ah Malaysia gamsung ah a ngongtatsawm mi 15 aki matkhiatlam zong palik ulianpa in genkhia a, tua akiman mi 15 te lakpan in nihte pen Puchong Bomb puakkham ah agamtang te ahi uhhi cihi.\nSyria gamsung ah atungkhin Malaysia gammi IS makai khattawh kizom in tua mi nihte in sawlna angahkhit uhciang in hihbang in agamtang uh hihtuak hi. Malaysia gamsung aom kumpi nasem, palik ulian te leh thukhen te in IS te nasepna kankhia in khakcip, dalcipden uh ahih manin, tuate ngimna tawh ulian te omna munte ah ngongtatna bawlding akipan uh cihzong kiza hi.\nTuaban ah Islam biakna ahilo te ki kaihkhopna munte, Shopping Mall, Entertainment munte pen IS migilo te’n mitsuan in nei uh cihzong kiza hi.\nJune 28 leh July 01 kikalsung bekbek in IS migilo mi 15 bang abengkhia uh hi a, tuate pen Kedah, Selangor, Kuala Lumpur, Malacca, Penang cih State tuamtuam panin amatkhiat uh ahihi.\nMalaysia gamsung aom Zomi te hawhna ciahna ah kidop theihzah in kidawm ni. Gammi te biakna pawipi zong tukalsung nasiatak in bawlkawikawiding uh ahih manin tuate lakah ihki helkhak luatlohding zong thupi khading hi. ZD Sawltak #zomidaily\nPrevious: Dahna Pulakna : Mangpha Pa Ngo Dal\nNext: Malaysia ah Aung San Suu Kyi


url: =I NGEINA HOIHTE KEEMCING NI. Agelh ~ GSPau - Laibu Saal\nHome > Thuluui/Articles > I NGEINA HOIHTE KEEMCING NI. Agelh ~ GSPau\nI NGEINA HOIHTE KEEMCING NI. Agelh ~ GSPau\nI NGEINA HOIHTE KEEMCING NI.\nPhoto credit : Piang Suan Pau\n1. Bangkua neihna\n2. Thusa neihna\n3. Tanu tapa koihna\n4. Mintap neihna\n5. Zin kitun'na\nZomite in ngeina hoih leh ngeina kician kinei a, i ngeina in i minam a man'than' loh nadingin na keem gige hi. Zongeina ah bangkua sung panmun gualhna bang hoih mahmah hi. Dah ni, nop ni ciangin kuama' sawlsawl kul tuan nawn lo-in, eima' panmun ciat kila pah diamdiam hi. Tua ahih manin dawi biakna tawh a kizom i ngeina hoihlote nusia-in, i ngeina hoihte lim takin i kep ding kisam hi.\nZo ngeina ah bangkua cih kinei hi. Thalloh a ci zong om hi. Bangkuate in nopna, dahna ah vangik hong puakpih uh hi. Mokhakna ah moman a kigen ciangin innteek in manpi sang uh a, bangkuate in mankang a cih pen sang uh hi. Hih pen a zenzenin innteekte in damloh man leh neih le lam kicin'loh manin mo khak zawhlohna khat a neih uh leh bangkuate in a bei teng sikh-in mo kha ngiat uh hi.\nBangkua dingin beh lam pan sanggam pasalte bek mah kiman thei hi. Bangzah takin i ki-it phial ta zongin nu ki-unau pih khawngte bangkua dingin kiman thei sam lo hi.\nBangkuate in dahna nopna ah amau' panmun tawh kizui-in zulaak leh vaidin'na tuamtuam nei uh hi. Amau' panmun tawh kizui-in satanh zong sang uh hi. Nopna mun ah bangkuate in sa-liang sang uh hi.\nBiakna a kihahkat sak pawlkhat in a bangkua dingin amau tawh si le sa lam ah kinaina a om kilkel lo Pastor khatpeuh, a pawlpi upate khatpeuh man mawkmawk thei uh hi. Hih pen i omna pawlpi hong kibang nawn kei leh hong buaihuai mahmah hi. Pawlkhat leuleu in bangkua dingin hau a sak uh khatpeuh, a maitang zahtak uh khatpeuh man mawkmawk thei uh hi. Hih mite in hong vaan zo kha mah ding uh hi. Ahi zongin si le sa kizopna om lo ahih manin hong thuklut thei tuanlo ding uh hi.\nTua ahih manin bangkua ding pen a pil kei a, a zawng phial zongin, a kilawmte mah, ahi dingte mah mat ding hoih hi.\nZo ngeina sungah thusa kinei hi. Thusa pen sanggam thusa leh veeng thusa ci-in nih kinei hamtang hi. Nih sangin a tamzaw a nei zong ki-om hi. Sanggam thusa pen innteek behte sung pan hi a, veeng thusa leuleu pen i veengte sung pan i deih khatpeuh kiman hi. Thusate in innteekte tawh kisai vaite khempeuh innteekte' taangin vaihawm sak uh hi. Khoh dingte kho uh hi. Zulaakte lai tawh khumin ciamteh uh hi. Mun khatkhat ah niangtui pen tanute in hawm uh a, mun khatkhat ah thusate in hawm thei uh hi.\nMi pawlkhat in thusa cih bang zanglo lel uh a, tei a sak pian uh mi khat leh nih peuh thusa danin zang ziau thei uh hi. Hih mite pen vaihawm khawng zong kiva kha thei mah ding a, ei' bangkua vai teng zong hong vaan zo kha mah ding uh hi. Ahi zongin u leh nau, veeng leh paam tawh kizopna hong kitat thei kha ding hi.\nTua ahih manin Zo ngeina om bangin thusa mah kician takin neih ding thupi hi. Thusate pen a tei zong om ding a, a teilo leh a kizang theilo zong om thei kha ding hi. Bangbang ahi zongin hih pen tanaute leh veeng leh paam tawh kizopna ahih manin thupi ngaihsut ding hoih hi.\nUlian pawlkhat leh Pastor pawlkhat pen a pute' inn sung leh a sunghte' inn sungah tanu seemin gamtang nuamlo thei mawk uh hi. Tanu sep pen pil leh liat tawh kisai lo a, i panmun tawh kisai zaw hi. "Kam Hau ukpipa Pu Hau Cin Khup nangawn a sunghte inn ah tanu seem hi," kici buang hi.\nTanute sung panin tanupi om a, tuate pen "Haitawipi" kici hi. Haitawipite in nasep khempeuh tavuan la-in makaih uh hi. Tanute in dahna nopna ah amau' panmun tawh kizui-in zulaak nei ciat uh a, amau' panmun tawh kizui-in satanh zong sang ciat uh hi. Haitawipite pen dahna mun ah a gim a tawlpen ahihna uh tawh kizui-in a satanh uh lianpen pah hi.\nMi pawlkhat in a tanute uh kizen sa zo lo-in, hawmthawh gawp uh ahih manin inn-ah hih khatpeuh a neih uh ciangin tanute zang lo uh a, anhuan siam, meh huan siamte sum tawh cial ziau uh hi. Kumpi lam ulian pawlkhat in amau' khut nuai mite, biakna makai pawlkhat in pawlpi khangnote khawng tanu-in zang ziau thei uh hi. Hih dan tawh vai lem pak thei kha mah ding a, anlim mehlim zong kine thei kha mah ding hi. Ahi zongin hih dan pen sawt kikhom lo ding hi.\nZomite in tanu tapa i neihna a hang taktak pen na seem ding cih ciang bek hi lo a, tanau sung kizopna a kitat loh nading deihna bulpi hizaw hi. Tanau sung kizop paisuak ding deihna hang tawh khang nih khang thum bang tanu-in a kiman zong ki-om hi. Tua hi a, bangkua sungah hih khatpeuh i neih ciang leh vai khatpeuh i hawm ciangin tanu tapate mah zat ding hoih hi. Tua mah sawt kikhom pen hi. Tua hi kei leh amau tawh damdamin i kikaak semsem ding hi.\nI tanute pen a kiguai, nitha a kipia hilo uh a, u leh nau itna tawh na hong seem uh ahih manin hawmthawh kha kei ni. Phunsan kha kei ni. Amau' thadah nading kamte pau kha kei ni. Amau' lungdam nading leh thalawp nading kamte bek mah pau ni.\nLeitung ah mintap nei pen Tedim-Zomite khawng bek mah kihi kha thei ding hi. Mikaangte in innkuan min (Family name) cih khat nei uh a, ahi zongin mintap cih bang neilo uh hi. I Zomipih dangte in zong mintap nei khollo zaw uh a, mual min peuh, khua min peuh tap uh hi. Amau' sa mat peuh a tapsak zong om thei hi.\nZomite in mintap i piak ciangin ut peuh kimawk piak thei samlo a, paizia khat mah kizui hi. A ngah ding-a kilawmte bek mah kipia hi. A masa-in pasal' nu leh pa in ngah masa uh hi. Tua zom ah zi' nu leh pate in ngah leuleu uh hi. Tua zomah hong pian' lai leh bangkuate, haitawite, pute cih bangin a banbanin kipia hi. Tua ahih manin min zui-in khang kisim thei hi. Min in mintapte' pian'zia leh nuntakzia zong hong lak hi. Ka theih ngeiloh khangno khat in a min, a beh leh a khua hong gen peuh leh kua' mintap, cih ka gen ziau thei a, tua pen a tamzaw na maan takpi hi. Hih pen ngeina hoih khat hi a, kepcing huai mahmah hi.\nMintap pen deih mawkmawk ding hilo hi. Hong kipia tah, ci-in san' pahpah ding zong hilo hi. Mintap hong kipiak khak zenzen leh hih pen kei' ngah dingin a kilawmna mun mah hiam, cih lungngai masa phot ni. Ngah dingin a kilawmna mun ahih leh sang ni. Ngah ding a kilawmna mun ahih kei leh sang kei ni.\nPawlkhat in min a piak uh ciangin a nei, a lam piante mai-etna peuhin pia kawikawi mawk uh a, a ngah dingin a kilawm taktak ahi a pi a pute in ngah khalo thei mawk uh hi. Hihte pawl pen min zui-in khang kisim thei nawnlo hi. Hih dan pen hoihlo hi. Paizia ngeina mah zuih ding hoih hi.\nZomite in khual i zin ciangin utna peuh ah zin kitung mawk lo a, sihna, man'na khatpeuh i neih khak leh i luang hong phaam ding i sanggam pasalte kiang mahah zin kitung se hi. Amau zong hong zin uh teh ei' kiang mahah zin hong tung uh hi. Hih in tanau sung ki-itna leh kizopna kipsak tuam hi. I sanggam taktak a om kei leh meeltheih tanaute kiang, khuapihte kiang, sangkahpihte kiang, lawm leh gual kiang cih bangin zin kitung pan hi. Hih pen ngeina hoih khat hi a, kepcing ding hoih hi.\nA beisa hun khat lai-in Yangon khuapi sungah Zomi a teeng kitawm lai hi. Tua ahih manin zin hau thei mahmah uh a, amau innkuan guak in an ne ngeilo uh hi. Zinte vanleeng tual ah, meileeng station ah, Cargate ah va dawn uh hi. Zinte ni tampipi sung taam uh a, a taam sung teng an vak uh hi. Zato kahpih uh a, sumbei teng sikh lai uh hi. Nasep maban kipelh liangin zum kahpih lai uh hi. Meeltheih sangnaupang ompih nei lai uh a, tuate' sangsum ding zong piaksak lai uh hi. Zin leh leeng hauhna hangin tate in limtakin lai a sim theilo zong om hi. Lungdamna a phawk pawlkhat a om mah bangin a phawk nawnlo zong pawlkhat mah ki-om veve mawk hi.\nTuhun ciangin zintunbuk (Hotel) vive ah zin kitung ziau hi. Hih pen sum kipia ahih manin kisuan' cih bang om lo a, innteekte aa-na cih bang zong om lo hi. Tedim ah zong kuamah kibuaisak nuamlo ciat ahih manin zintunbuk (Hotel) vive ah zin kitung zaw ta hi. Zindo siam leh zintun' siam kitam lo a, zintun'na innteekte in zong hong cimtaak thei uh ahih manin hih in lemna ciang khat nei bilbel hi. Ahi zongin hih in tanaute tawh ki-itna peengsak hi. Tua ahih manin a nuam a, a nuam kei zongin tanaute kiang mah ah zin tung tangtang ding hoih hi.\nHih a tung-a i gensa om bangin ngeina in minam a man'than' loh nadingin keem ahih manin i ngeina lim takin keem ni. Tua hi peuh leh Zomite mangthang ngeilo ding a, leitung bei dongin ki-om paisuak ding hi.\nSia GSPau in Zomi eLibrary/Laibusaal ading in Phalna ahong piak ahi hi.\nHau Za Cin Kipgen March 6, 2017 at 2:53 AM\nZomi te' ngeina hoih te nong gelh khiat man un lungdam mahmah hi. Ko khangno te a diakdiak in tulaitak khangno ten, ka theih uh tawm mahmah tamawk a, I ngeina hoih te pen lai ah I gelh sitset kei leh ni dang ciang ki buai mahmah ding hi. Topan thupha hong pia hen. Amen\nZosuan Do langh March 12, 2017 at 3:39 AM\nHih laibu kasim ciang, ei zomi te pen a thupi mahmah minam te ih hih na hong phawk sak.\nZosuan Do langh March 12, 2017 at 3:44 AM\nItem Reviewed: I NGEINA HOIHTE KEEMCING NI. Agelh ~ GSPau Description: Rating: 5 Reviewed By: Cinpu Zomi


url: =Amawk nekveve ding An’ Uite pialeng ibenggong seselo :: ZOMI DAILY\nposted on 12 March 2016 at 7:00 am Lomkholna: Article, Hauthang\nGamkhat, Minam khat, Ngeina kipnei khat khantoh nading in amuanhuai makai te in hong makaih ahihi. Ahih theihzah top in ma apang uh ahihi. Apilna zah, Asiam nazah, Atheihna zah sit hetlo hi. Hongki makaihna ah amau neihsa ahi pilna ,siamna, theihna muhkholna te keptuam’ siiittuam cih nei sese lo ahihi.Ahih hang sum leh paai ah mapan ding hun teh Zomi in sumtuam kinei samlo ahih man in hamsat phukha veve uh ahih man in i theihsiam na kisam ahihi.\nZomi ading in;\nZomi sungah ah tua mah tawh akibang in hong kimakaih na higige hi. Mihing te in kicinna namkim kineilo tek ihihi cih i kithei kim hi. Zomi leh Zogam ading in kipawlna leh masuan mapan theihna nam kim sepkhiatna ding in MIN kisam ahihi. Mintuamtuam nei in masuan tuamtuam vai tampi aom kawm kalah Zomi hongvei natungtawn in mapan na tuamtuam ahi Biakna lam, Minam lam, Ngeina lam, Laina sepna , Nunkhuasak zia lamhil nalam, Sumzon lamhilna , Cidamna lam, Pilciimsiam na lam, Kilung hualna lam’ kimakaihna tampi Zomi sungah ah om ahihi.\nTua thute avaihawmna ding in kizopna thuthang kizak kitheihna Lailam nasep, Mel in muh theih nasepna, aliim leh awte tawh zak kim theih ding in’ avei te in na asep mahmah din mun ah Zomi te kitung ahihi.Tua bang din mun laitak in athu khel thei aphengphi’ zong kiom veve ahihi. Tuabang te zong ngaihsutna hoih lam in laksak leng Hehna , Thangpaihna, Hazatna, Huaihamna, Lithatna, Mudahna, Etsatna cih te bei omlo thei ahihi.\nMakai te sang Nungzui te Lungsim kilang masazaw:\nA kisuakta leh gamtuam neite kihi taktak sam lo in’ Kawlgam ah Kawlte pangbel kihihi. Gamdang ah ituntun na gam te pangbel kihihi. Acih bangbang mankulna zong hongkisam zel ahihi. Eithu tawh gamtang thei kiom in’ Eithu hilo honguk te thutawh zong gamtat akulna zong omding leitungngeina ahihi.\nMihingte lungsim ah atamzaw pen Kei,Kote,hong paampaih zaw deuh uhteh, Tuate, Note’ kihamphat zaw deuh uhteh cih leitung minam kim khempeuhte Lungsim ah om ahihi.Hongki makaih nakhat peuhpeuh ah avangkim aa, i ettelsiam loh man in kihawm thawh na om den ahihi.\nGentehna tuamtuam kikum ni cileng Khuata neuno khat pan in zong buaina lianpipi om a, Khuapi te ahzong atamzaw sem in om ahihi. Eitumtek in i ngaihsutna omsa ciat bang in thuluanzia hong pai pahpah kei leh eitek thusuak bangtektek in i phunphun ihang seshu hi.\nKihawm thawhna thu namtuamtuam;\nMinam vaibang ah ci leng kipawl natuamtuam mintampi omte ah aphatphat ki om in agensiasia zong kiom leitung ngeina ahihi. Nopsak hun’ Tuahphat hun, Cidam hun te ah kua mah kiphawk kha se lo , Upa Makai, Nu leh Pa’ Minam Nu Leh Pa te ki pawk seselo ahihi. Ahih hang namdang te in Eigam, Eilei hong nualsuat ding, hongsusia ding thu aom ciang in mapang khawm ding sem khawm ding te i hi kimlai eite kihawm tawhna om masa den hi.. Tuabang hun om ciang in nasem nailo kihawm thawhna pen Makai lam te in thuak kha mahmah ahihi.\nMakai te, gina kei’ Hong enkei, Kei hong paampaih deuh, Kote hong hici bawl deuh lua sa ing cih thute’ kisamlua nailo pi in ging khia baih mahmah Zomi te ihihi. Zogam kial leh vaih hun Zomi nam beidong in aom hun’ Acih mawh mahmah hun in kihutna ding vaihawmna te ah kipan pihna sang in tua cih hang hi. Tua cih seplo hi uh teh’ Tuadan ding hikei cih athusai pi ding mikitam mahmah thei zawsop hi.\nZomi ading mapan theihna tuamtuamte;\nZomi mintawh namvai mapan nate ah Zogam kumpi khasum lawhsang kuamah om nai kilkel lo in Aituamveina tawh asep vive ahihi. Zogam in Sumtuam kineinai sam lo in Minam dangte sum kawm in ei te kiphuah sawm aa,mapang a kithawi panpan te i hihi.\nMinamdang te in ahih leh Mintuam neih’ Gamtuam neih, Lai leh Ngeina tuam neih zo uh aa, amau khe tawh lampai in’ amau khut tawh an khuang ummthei nethei uh ahihi. A ngaih sutna khuakte in vanzat nate nam tuamtuam vanzat te bawl siamna nei uh ahih man in midangte tungah amawkna in aminam liatnate, asinphatna, Ngeina leh Laite pilvangtak in azangsiam sak thei din mun atung uhhi.\nMinam leh Kampau,Ngeina leh Lai daipihgamlo lungsim;\nEite in ih hi leh Ipianna Nu leh Pa, I pian na inn, Ipianna khua, Ipian na gam leh I minam min, I ngeina hoih, i Zolai I kampau te mite lak ah i mai zum pih hi.\nYangon tungsuk in BUS sung kawlmi te lak ah Zopau in pau gamlo sal leh sila lungsim nei” Kawl Pau thei napi a awsuah zia dikloh ding lau man in pau khia gamlo, mi ki om lai ahihi. Mi lungsim picing zosa hih leh Vai mite amaupau, Kawlmi te’n Kawl Pau, mivom/mikang miten amau pau tek in Bus sungbek ahi zong in pau ziahziah lel uh ahihi.\nPaubanna namkim kizongzong:\nGentehna khat ah Mihau/pil pa khat in amipih mizawng mihai te ni khat an amawkna in vaak hi. An mawkpiak hi. Tua leh An mawk neknek te in gensia uh hi. Sial in siksik leh neknek thuah acih bang ahihi. Mihau pa aw, Na meh lim kei,Cii al kei, Ciil allua, Meh tuilua, Meh haa lua, Na an hullua, Na an nawilua , An min kei, Na an kaang lua cih bang in gen sia dikdek uh hi kicihi.Ahih hang akhawnkhong in annene te uh ahih lam kithei se lo hi.\nTua bang thu aom ciang in nikhat Mipil Mihau pa in anvaak kik ding mawk neek ding hun khat la leuleu hi. Mun khempeuh ah aom mi khempeuh sam in Na ui, Na vok , Na ak uh tawh hongpai uh ci in mizawn sak hi.\nMikhempeuh zong ainn khawi Ui, Vok, Ak tengtawh mihau mipil pa in ah apai uh hi. Tua leh annek hun ciang in Mipil Mihau pa in Ui , Vok, Ak teng mun khat ah koih hi. Akoih khit ciang in mihing apiak ding AN limnonote tua Ui, Vok , Ak teng avektang in apiahi.\nMipi te agil kial mahmah uh aa, Mipi hon te in Mipil Mihau pa kiang ah Bang hang in Mihing te neek ding Anliimnono te ganhing pia na hiam? ci-in adong uh hi.\nMipil Mihau pa in noh mihingte khatvei an kong piak hun lai-in anliim kei, cii al lua, meh liim kei, an hul lua, an nawi lua ci in nong gensia ngeingai uh hi.\nTu in en un Mihingte an nek ding hih Ui, Vok, Ak te ka piak ciang in Mehliim kei, Cii al lua/kei, cih te an hullua/ nawilua, cih te om se lo in akipia bangbang in ne uh hi. Tua ahih man in amawk nek veve ding ante Uite pia leng ka benggong lo hi acihi.\nPrevious: Samphok Malneu ~ Hau Za Cin\nNext: Minam Koici Kiheii ~ Pu Zokhai\nMuanpu leh Manno – 11 ~ Hau Za Cin


url: =Gam-ui le Musane tangthu ~ NK Khanno :: ZOMI DAILY\nposted on 7 March 2015 at 3:44 am Lomkholna: Article, Khanno\nNidang lai in ah gammang tulak khat ah gam-uipi khat le musanepi khat hong kizawl uhi. Lawmta ki it kingai uh ahih manin mun khat ah kinai tak in om khop theih nading ci’n singkung pi khat ah phualsa uhi. Musane in singkung dawn ah a bu bawl in, gam ui in tua singkung phung ah a kua hong bawl hi.\nKhuakhal in gam keu ahih manin an hong hamsa hi. Nikhat gam-uipi an zong dingin a gamla a paikhiat kal in, a gilkial a lawm musane in singkung nuai akimawl lingling gam-ui note hong tuah in a bu sung aa aom a tate tawh hong ne lingling uhi. A gilkial musane note in zong a nu uh musane pi puak gam-ui note sate ne uh a, gilvah in a om uhi.\nGam-uipi anzong hong tun ciangin a kua ah anote na om nawnlo hi. A thu piangteng atheih tak ciangin a lawm tungah khasia mahmah hi. Lungkimlo in phu lading ci lehlah kha neilo, leng theilo ahih manin acih nading theilo in dah in kap in a om hi. Ahih hangin a sawtlo in musane in a vawh bangin a at ni ding hong tungta hi.\nGammang tulak pan a gamla lo mun khat ah keel khat tawh meihal biakpiakna na kibawl hi. A gilkial musane in a galmuh ciangin tua tual biakna ah akihal keel pen thakhat thu in bawh in a bu lam ah hong tuah vingveng hi. Huihkhi nung seuhseuh in tua akihal keel tungom mei am te a semsem tawh kibang ahih manin a sawt ciangin lopa keu singkang keu tawh akilam musane bu mei in hong kang hi.\nHoih tak in a leng thei naitaklo musane no te mei in kangin singkung nuai ah kia suk uhi. A lungzuang gam uipi zong van pan in Pasian in sa emsa a khiah bang kek in musane note sa aminsa sitset in nop tak in hong ne hichiat hi.\nZomite in ‘Thal lam cil siat, ei tung ah tungkik” cih paunak i nei hi. Lawmta kikal aa aom ki-itna palsat in ama angsung bek a en musane pi in, a ma cilsiat mah ama tungah amet apung tawh tukik hi kici thei hi. A lawm gam-uipi i tano te a sial in ne mah leh, a lawm gam-uipi in ama mat sese kullo, mei ah em sese kullo in musane note sa amin sa in ne kha hichiat mawk hi.\nTua hi aa ei sangin a thanem, a zawngkhal zaw mite simmawh, zawhthawh bawlna, thumanlo a gamtat na, diktatlohna te ah kua man hong thei kei, kua man hong thuk ngam kei in teh, kua mah in hong thuk zo kei in teh cih i ngaihsut khak le ki khial kha ding hi. Na khempeuh, a mu athei khat a om hi.\nAmah in nang bang sem nang bang bawl cih naciamteh gige a, na kiang ah a met tawh hong piakik ding hi. Anvui khat atuh te in an bungsawm alak theih mah bangin na vawh bang azah tampi in na at kik ding hi cih ahi hi.\nSr; Aesop’s fables\nPrevious: Tulaai Leitung Thuthang Tuamtuam Updates March 5, 2015\nNext: Gik Sam Kei E, Amah Ka Nau Hi Ve’n ~ Rev. Zam Khat Kham


url: =Khang Tangthu Nihna 24 | Siantongluan.net\nKhang Tangthu Nihna 24\nKhang Tangthu Nihna 24 |\nJoash in uk ding a kipatin kum sagih pha a, Jerusalem-ah kum sawmli sung uk hi. Ama nu min Zibiah hi a, Beersheba khuami ahi hi.\nSiampi Jehoiada hunsung khempeuh Topa mitah Joash a manin gamta hi.\nJehoiada in ama-a dingin zi nih laksak a, amah in tapate leh tanute a nei hi.\nHih hun khit ciangin Joash in Topa biakinn a ngei batsak kik ding ngaihsun hi.\nAmah in siampite leh Levi mite khempeuh khawmin amaute kiangah, "Judah khuapite-ah pai un la, Pasian biakinn a kum kumin puahna dingin Israel khempeuh tung panin sum khawm un; hih thu na nawh hih ding uh thei un," a ci hi. Ahih hangin Levi mite kinawhlo uh hi.\nTua ahih ciangin kumpipa in amau ukpi Jehoiada samin ama kiangah, "Topa nasem Moses in Topa ompihna puanbuk-a dingin Israel mihonte tung panin a khon mangmu bang hangin Judah leh Jerusalem panin Levi mite khawmsak lo na hi hiam?" a ci hi.\nBang hang hiam cih leh tua a gilo numei Athaliah leh a pawlte in Pasian biakinn luh uh a, Topa biakinn sunga om a ki-ap nate khempeuh zong Baal-te-a dingin zang uh hi.\nTua ahih ciangin kumpipa in thu pia a, amaute in singkuang khat bawlin Topa biakinn kulhkongpi pualamah a koih uh hi.\nGamlakah a omlai-un Pasian nasem Moses in Israel mite a piaksak mangmu Topa}-a dingin hong puakna dingun Judah leh Jerusalem sung khempeuhah thu zaksakna kibawl hi.\nTua ciangin ulian khempeuh leh mi khempeuh lungdamin a mangmu uh hong sung uh a, a man khit mateng uh singkuang sungah khia uh hi.\nLevi mite in kumpipa uliante kiangah a singkuang paipih uh a, a sungah sum tampi a omlam a muh peuhpeuh uh ciangin, kumpipa lai-atpa leh siampi lianpenpa sawltakpa hong pai-in singkuang sunga sum teng bungkhia-in la uh a, tua ciangin a omna ngei-ah a singkuang koihkik uh hi. Tua bangin a ni ni-in amaute in hih uh a, sum tampi a khawm uh hi.\nTua ciangin kumpipa leh Jehoiada in Topa biakinn nasep a ukte tungah tua sumte pia uh a, amaute in Topa biakinn a ngei a bangsak kik dingin leilesuang nasep a siamte leh khutsiamte, leh Topa biakinn a puahkik dingin sik leh sumngo nasep a siamte zong a cial uh hi.\nTua ahih ciangin tua nasepna-ah a kisehte in na semin amau khutsungah puahkikna nasep in mai nawt a, amaute in a ngei bangin Topa biakinn bawlkikin kipsak uh hi.\nAmaute in a zawh khit uh ciangin, kumpipa leh Jehoiada kiangah sum a omlaite hong paipih uh a, amaute in tuate tawh Topa biakinn-ah nasepna ding leh meihal biakna dingin nazatte, leh paknamtui-a dingin pakante, leh kham leh ngun beelte a bawl uh hi. Tua ahih ciangin amaute in Jehoiada nuntak sung khempeuh a tawntungin Topa biakinn sungah meihal biaknate a pia uh hi.\nAhih hangin Jehoiada teekin a hun kicing ta a, tua ciangin a si hi. A sihin kum za leh kum sawmthum pha hi.\nAmah in Israel sung, leh Pasian na leh Pasian biakinn-ah nasep hoih sem ahih manin amaute in David khuapi sung kumpite lakah amah a vui uh hi.\nJehoiada a sih khit ciangin Judah uliante hong pai-in amau thu a zuihna dingin kumpipa tungah thu va gen uh a, kumpipa in zong amaute thu a ngai hi.\nTua ahih ciangin amaute in a pu a pate uh Pasian, Topa biakinn nusia uh a, Asherah milimte leh milim dangte na sem uh hi. Hih amau mawhna hangin Judah leh Jerusalem tungah hehna hong tung hi.\nAhi zongin Topa lamah amaute a paipih kik dingin amah in amaute lakah kamsangte a puak hi. Hihte in amau langkhatah teci pang a, ahih hangin amaute in donlo uh hi.\nTua ciangin siampi Jehoiada tapa Zekhariah sungah Pasian kha hong lut hi. Tua ciangin amah dingin mite en sukin mite kiangah, "Pasian in hih bangin ci hi: Bang hangin na mavan theihlohna dingun Topa thupiaknate palsat na hi uh hiam? Note in Topa nusia na hih manun amah in note hong nusia hi, ci hi," a ci hi.\nAhih hangin amaute in amah sawmsim uh a, kumpipa thupiakna tawh amaute in Topa biakinn tualah suang tawh amah denglum uh hi.\nTua bangin kumpipa Joash in Zekhariah pa Jehoiada in ama tungah a lah dikna phawk nawnloin ama tapa thahsak mawk hi. Amah in a sih ding ciangin, "Topa in mu hen la thuk ta hen!" a ci hi.\nKum bei ciangin Joash a simin Syria galkapte hong kuanto hi. Judah leh Jerusalem-ah amaute hong pai-in mite lak panin ulian khempeuh that uh a, a van ngahte khempeuh uh Damaskas kumpipa kiangah puak uh hi.\nSyria galkapte mi tawmno hong pai hi napi-in, amaute in a pu a pate uh Pasian, Topa nusia uh ahih manin Topa in amaute khutsungah galkap tampi ahi mite a pia hi. Tua bangin amaute in Joash tungah thukhenna a pia uh hi.\nAmah nakpi tak a liamsa-in nusia-in, ama kiang panin Syria mite a kihepkhiat khit uh ciangin, siampi Jehoiada tapa a thahna hangin a nasemte in amah sawmsim uh a, a lupna tungah amah that uh hi. Tua ahih ciangin amah si hi. David khuapi sungah amah vui uh a, ahih hangin amaute in kumpite hanah amah vuilo uh hi.\nAmah a sawmsim mite pen Ammon numei Shimeath tapa Zabad, leh Moab numei Shimrith tapa Jehozabad ahi uh hi.\nAma tapate thute, leh amah a kigensiatna thute, leh Pasian biakinn a kilamkikna thute, Kumpite Khang Tangthu Laibu sungah kigelh hi. Tua ciangin a tapa Amaziah in ama tangin a uk hi.\nTedim Lai Siangtho / Laibu: Khang Tangthu Nihna 24


url: =A MANPHA NUTE’ NI! Rev Khoi Lam Thang - Laibu Saal\nHome > Tun leh Zua Thu > A MANPHA NUTE’ NI! Rev Khoi Lam Thang\nA MANPHA NUTE’ NI! Rev Khoi Lam Thang\nA MANPHA NUTE’ NI!\nRev Khoi Lam Thang\nRev Khoi Lam Thang leh a Nu\nZomite pen tangtawng a kipan nu le pa a it mahmah minamte ihi hi. A sih khit nangawn ciangin Pu’ sha pa’ sha ci-in zahtakna na pi alai uh hi. Sente le Kawlte in nute pate pen pasian gui-in koih uh hi. Amai-uh ah kun uh hi. Rhea kici nu-sian a nei Greek-te le Cybele kici nu-sian a nei Rom-te in Jesuh suahma kum 250 pawl in nute zaktak piakna ngeina nei khin uh hi. AD kum 1600 pawl in England gam-ah "Mothering Sunday, Mothering Cake" cih na nei uh hi. Nute’ Ni bawl ding Julia Ward Howe in kum 1872 in na phuang masa ngei hi. Anna Jarvis’ in anu a sih (1905) khit ciangin nute’ thupina phawk semsem a, nute pahtawina ni bawl ding vaihawm hi. 1914 kum ciangin USA President Woodrow Wilson in May kha nipi nihna Nute’ Ni dingin phuangkhia hi. Tu ni dong leitung gam tampi ah kizang suak hi.\nLai Siangtho in: Na nute na pate uh thu na man ding uh Khristian ngeina hi a, zahtak lecin nang adingin thu hong hoihin, leitungah na khan a sau ding hi, (Pai 20:12, Efesa 6:2-3) ci hi. Nute pate’ thuhilhna in tate gamtat hong hoihsak ding a, kizepna lukhu le kizepna khi bangin hong etlawmsak ding hi, (Pau 1:8-9), na ci hi. Tua cih loin pianna pa' thu ngai lo, pianna nu a simmawhte khuamial sunga om meivak kisumit bang dinga (Paunak 20:20), va-ak in a mittang khelkhiat sakin musanete in a sa ne ding, (Paunak 30:17) ci zen hi.\nMihing a piang nute it lo kua om ding hiam?. Pawlkhatte in nu nei nawn lo hihang. Nute’ dam lai taleh ciah khin ta leh nute’ hangin angtang mahmahin Pasian min phat ding ahi hi. Tua ahih manin 2016 NUTE’ NI in a nuaia bangin Nute’ Ni zang ciat ni.\nKam tawh “Nu aw hong it ing” ci ni.\nA diakdiak-in nu a damlaite in kammal mahmah tawh “Nu aw hong it ing” ci ciat ni. Na nu tawh na kigamlat leh telephone in hopih inla, “Nu aw, ka lungdam, Nu aw, hong itlua ing, Nu aw, hong maisak in” cihte gen hamtang in. Na pau theih cil lai, “NU” na cih masak lai a, a lungdam mah bangin lungdam mahmah ding hi. Na aw a bilkha ah khum ngaungau ding hi. Ging kikkik ding hi. Na genkhiat loh hangin na nu in na it lam hong thei khin napi, ‘Nu aw, hong it ing’ ci le cin, a lungdam lua kisa in khitui luang ding hi. Nuam mahmah ding hi. A ci dam tuam ding a, a khan sau tuam ding hi. Tua in thupha hi. Na nu a khasiasak ngei na hih leh zong, tu kum Nute’ Ni in kisikkik inla, na nu tawh kikal ah tangthu thak pan pha in. Zekai nai lo hi.\nGamtatna tawh itna kilangsak ni.\nNute pate a upat deuhdeuh uh ciangin nuam baih phadiak uh hi. A lian a mantam kisam masa lo hi. Na nu na itna bang hiam khat tawh pulak teitei in. Nik hoih leisak in. Puan hoih pia in. Delhphah puan thak kheksak in. Samkilh hoih leisak in. Sum bawm hoih leisak in. A duh diak an lim nekpih in. A lemna munte ah ansai ah paipih in. A singgah duh diak khat leisak in. Na neihna tawh kizui-in a limpen, a hoih pen, a thupi pen tawh Nu aw hong it mahmah ing ci in. A nam thei in nam un. A kawi theite in kawi un. A lu sawpsak in a sam hiatsak un. Kisilsak in khutcin khecin tansak un. Tua cih le cin leitung nuntak nuam nuamsa ngaungau dinga, cimtak ngei lo ding hi. A tate a tute itna siangtho a san khak uh ciangin kum tampi nungta nuam semsem ding uh hi. Ahih theih leh a kiangah sau veipi tut sawm in la, a neulai thu khawng dongdong in. A aw khum in. Thupha kipiasak in.\nNisim-in NUTE’ NI bawl ni\nI gensa thunihte pen nu damlaite ading ahi hi. Ahih hangin nu damlaite le a dam nawn lote adingin a kibang in ihih theih lai thu khat om hi. Tua in nute’ hong itna thuhkik ding ahi hi. Khangluite in “Ka si zongin muat kei ning” cih kammal zang thei uh a, a muat nuam lo hi loin, a tate a lung hihmawh luatna a genna ahi hi. A diakdiak in a tate khat peuh thumang kei leh, koikoi a tung zongin ihmu thei lo, lung nuam thei loin om den uh hi. Tua ahih manin nute pate in a sih khit nangawn in hong vilvil, hong enen ahi hi. Thupha hong piapia ahi hi. Tua ahih manin:\nNute theihin hi ta leh a theihloh in hi ta leh,\nNute dam lai hi ta leh a sih khit ciang hi ta leh,\nNute tawh i om khop ciang hi ta leh i kigamlat ciang hi ta leh\nNute lungtang a nasak thei dingte pelin,\nNute a lungkimsak thei dingte semin,\nSih dong nuntak ding ahi hi.\nTua hi leh na nu vang a piapia na hi hi. Nang hangin na nu angtang kinken ding hi. A omom na pan LUNGDAM TAWNTUNG dinga, thupha hong piapia ding hi. Na nahlawh peek ding hi. Tua hi leh Nute’ Ni kum khat in khat vei a kibawl hia hangin, nang nisimin NUTE’ NI a bawlbawl na hi ding hi.\nRev Khoi Lam Thangte nupa....\nSia Rev Khoi lam Thang in Zomi eLibrary / Laibusaal ading in hong piak, hong khak ahi hi.\ndate: Mon, May 2, 2016 at 11:40 PM\nsubject: 2016 NUTE' NI\nNi Thupi Thuluui/Articles Tun leh Zua Thu\nItem Reviewed: A MANPHA NUTE’ NI! Rev Khoi Lam Thang Description: Rating: 5 Reviewed By: Cinpu Zomi


url: =India gamsung ah Gas Tanker khat kehin sangnaupang 200 zato kipuak :: ZOMI DAILY\nposted on 8 May 2017 at 8:48 pm Lomkholna: India, News, Sawltak, World\nIndia, New Delhi ah Gas kehkhiatna hangin sangnaupang te amit thaksak, agawl ziasak ahih manin zato kipuak cih AFP pan kiza hi. New Delhi Police te genkhiatna ah tua Gas apua Tanker pen sanginn tawh aki gamlalo ah akikoih cihi.\nGas Container panin akehkhiat laitak in ageinai aom sanginn ah sangnaupang te laisin in aom uh ahihi. Tua Container sung aom Chemical tepen Industrial Chemical hi a, akehkhiat ciangin akhu agim tawh sangnaupang teng cimawhsakgawp uhhi.\nSangnaupang akigawm in 200 bang Hospitals muntuamtuam ah kipuak kawikawi in, akisam bangbang in zatui kibawl hi. Ahuaisialua bel omlo hi. Tu’nbel sanginn kuamsungteng zong hoihkik tasam hi ci’n Police Deputy Commissioner Romil Baaniya in Reporters te tungah genkhia hi.\nBangci bangin hih Gas pen kehkhiathei a, hoihtak kikemlo hiam cihpen Police te’n akician in kankhiading uhhi ci’n genbeh hi.\nTua sanginn pen numei bek akahtheihna Girl School khat hi a, kumpi sanginn “Government-run Girls’ school” khat ahihi. Sanginn huangsungteng zong hoihtak etcianna kineisak cih kiza hi.\nIndia gamsung ah Gas kilimzat mahmah a, Gas kehkhia “Gas Leaks” cihzong omthei zelzel hi. Atamzaw Gas Leak buaina tepen Safety Standards hoihtak zuilo ahihman kici hi.\n2014 kumin Central Chhattisgarh State sungah gu akihel “Poisonous Gas Leak” cih khatvei om ngei a, mi 6 in sihlawh hi. Tuamunpen India gamsung ah Steel sikkhauh aki limbawl mahmahna “India’s largest steel plant” khatin aki ciamteh ahihi.\n1984 kum inzong Madhya Pradesh State sung aom Bhopal City ah Toxic Gas Leak om ahih manin mi 25,000 takin sihlawh cimawk hi.\nRelated: Delhi : Leivui khuapi ~ J. Thang Lian Pau\nTuapen tunidong leitung tangthu sungah ahuaisiapen tuahsiatna “World’s worst industrial disaster” ci’n ki ciamtehlai hi. Bhopal Disaster cihtawhzong kithei mahmah hi. ZD Sawltak #zomidaily\nPrevious: Mobile Phone limzatluat naupangno te paukhia hak\nNext: Australia ah atate akigawm in naupang 8 athatlum nupinu thu ki bawlloding\nHonorary Degrees Piak Dan (D.D)


url: =June 18 | Hong Hawlkhia Peetmah ~ MUC\nJune 18 | Hong Hawlkhia Peetmah\nAdmin 4:26:00 PM Articles, MISSION NEWS\nAgen pa: Manuel Salvador Tunda, 19\nAngola Gam (Khangno pasal khat gensak in)\nAngola gamaa Khristian pawlpi khat pan ka khangkhia-a, kum 14 ka phak ciangin tuithehna tawh tui ka kiphum hi. Ahizongin, Topa Pasian’ thu ka theihzah tawh ka lung a kim zokei hi. A diakin, Seventh-day Adventist pawlpi’ thuhilhnate in ka lung hong buaisak phadeuh hi. Amaan Sabbath ni thu lamdang kasa-a, “Banghangin Protestant Pawlpi khemepeuh in Sabbath ni pen ni masa ni-in zui uha, Seventh-day Adventist pawlpite in ni sagih ni zui uh hiam?” ci-in kei leh kei tamveipi ka kidong hi.\nTua ma’nin, a nununglam ciangin ka pawlpi Makai tampite kiangah, “Banghangin Seventh-day Adventist pawlpite in Sani ni -in kikhawm uha, eite pen Sunday ni-in kikhawm ihi hiam?” ci-in ka dong hi. Pawlpi makaite in Sunday ni-in Topa Zeisu sihna panin a thawhkikna pahtawina hi ci-in hong gen uh hi. Ahizongin, Topa Zeisu in kikhop ni ding Sani ni pan Sunday ni ah a kheelna Lai Siangtho sung panin mun khat beek amau hong lak theilo uh hi. Amau hong genphatnate uh in ka lung hong lungkimsak zolo hi.\nHope Channel TV et leh ngaih ka kipan hi. Hih channel ah thugente in Thupiak 10 te sungpanin ni sagih ni Sabbath ni pen thupisak phadiak uh hi. Topa Pasian in ni sagih ni Sabbath ni pen leitung a piansak lai-in siangthosaka, Topa Zeisu in zong hih leitungah a om lai-in Sabbath ni a sianthosakna thu ka thei toto hi. Ka dotna Sabbath tawh kisai-in a dawnna ka muta a, ka lungkimta hi. Seventh-day Adventistte in ni sagihni aa a kikhopna ahang telta ka hihmanin a maan ni-in Sabbath zuih ding ka khensatta hi. Tui thehna tawh tui ka kiphum khitzawh kum nih ciangin Topa Zeisu tui sungah a kiphum teekteek bangin tui kiphum ding ka khensatta hi. Seventh-day Adventist pawlpi sungah ka luut nuamta hi. Ka khensatna ka pa ka gen leh hehlua ahihmanin inn panin hong hawlkhia peetmahta ahihmanin ama’ naunu ka ni’ inn ah ka omta hi.\nKa nulehpate tawh ka omkhop nawnkei hangin buaina khang semsem hi. Ka beh ka phungten zong ciang tawh saat ding zah dongin hong lauthawngsak uh ahihmanin ka om nading ka thei nawnkei hi. Tuni dongmah,Sani ni Sabbath ni-in ka kikhawm a, tui kiphumnopna lungsim ka khiam tuankei hi.\nKa pawlpi lui pan Pastorpa in ka pa tawh na kiho uha, ama’ inn ah kei hong omsak ding kithukim uh hi. Ama’ inn ah ka om sungin, Pastorpa in pawlpi lui ah a kiheikik dingin nipi kaal thum sung vilvel kei hong zol hi. Ahihhangin, Topa Pasian in Sabbath ni pen Sani ni pan Suanday ni masa ni ah a kheelna Lai Siangtho mun khat zong hong lak theilo hi. A tawpkhakna ah ama’ inn panin kei hong paikhiasakta hi. Bangbang ahizongin, buainate hong suuksia semsem lozaw in hong hoih semsem zawta hi. Nisim-in, Lai Siangtho ka sim mahbangin Topa Pasian’ thu leh Ama’ hong itna thu ka thei semsem hi. Ellen White kamsangnu thu zong ka theita a, ama’ gelh laibute zong sim ka kipan hi. 2021 kumin, Angola gam, Luanda khuapi aa New Jerusalem Seventh-day Adventist pawlpi ah tui sung takpi ah tui kiphumta ka hihmanin Topa Pasian ka phat hi.\nKa nuntakna ah ka phuutkhaak gimna leh haksatnate aadingin Topa Pasian’ hong hehpihna ka phat hi. Hih bangin haksatnate ka phuutnate in Honpa Topa aadingin a kizangthei semsem dingin hong zuun bekloin, a lamdang Topa Zeisu’ vangliatna ka muan semsem nadingin hong thahaatsak hi. Hong kisaatna ka liammate dam khinta-a, liammate a hihleh om lai phot hi. Topa Pasian’ hangin tha ka ngah mahmah hi. Ka innkuanpihte’ lungsim ngah zoa, innkuan kipumkhat in biakpiakna ka bawl theih nadinguh hehpihna tawh thu hong ngetsak un.\nTu quarter Sabbath 13na sumpi pawlkhat pen Manuel teenna Angola gam, Luanda khuapi ah Topa Zeisu thu tawh kisai amau theih nop mahmah dotnate aading a dawnnate naupang tampi in a zak theih nadingin Seventh-day Adventist pawlpi saang khat lamna ah kizang ding hi. Phaltak aa nong piak uh sumpi hangin lungdam mahmah ung.\nMai Sabbath in Sabbath 13na ahih manin sumpi khiat ngei a zah thum khia dingin hong kiging in.


url: =Hamas te in amuanmawh uh mi 18 that :: ZOMI DAILY\nposted on 24 August 2014 at 8:48 am Lomkholna: News, World\nIsrael te in Hamas ii suangmahmah uh ahi Mr. Shamala, Mr.Raed leh Mr.Barhum that thei uh ahih man in Israelte tawh kipawl a, a muanmawh uh mi 18 te that uh hi. Mi tam mahmah na mun ah Omari bali ah akikhop laitak un, mi 9 samkhia in akhut uh hen in amaituam pah uha, mitam na san lianah thau tawh kap lum pah uhhi. Adang 11 te mundang ah pai pih kaplum uhhi. Zan ki kap na ah Israelte kum 4 apha naupang khat si in pawl khat liam hi. Israel te in Gaza innpi khat akapna ah mi4 si in 40 liamci hi. Palestinian mi Mashael genna ah Israel te Yeshiva sangnaupang te 3 maan in ka that uhhi ci hi. Israel naupang khat sih na hang in Netanyahu in athatna tha man uh Hamas te in nasia tak in sang ding uhhi ci hi. US lehEU te in UN security counsil ah ettheipah ding khensak na pawl khat koih a, tua te tawh kikap nakhawl thei ding hi ci hi. Gaza pan rocket tawh 4000 vakhong kikapta ci in Israel te in gen khia uh hi.Hih kikap na hang in Palestinians te 2090 val si in mi 425,000 in inn leh lo neilo inom uh hici in UN te in gen hi.\nIS te Foley gawng atan nahang in gamtam pi in hihbang aw tatsiat huaisi ci in hoih sa lo uha, leitunga muslim mi tamna pen ahi Indonisia president Susilo azum huai, akihhuai gamtat nahi ci in , Malaysia te president lui Dr. Mahathir in zong gensia in muslim upna tawhki tuaklo hi ci in youth forum ah gen hi.A hihhang adang u lian leh muslim gamte in bangmah gen nailo hi. US le Uk te in Foley that pa pen mangpau siam mahmah ahih ciang UKte ahi Abdel Majed Abdel Bary kum23 apha pa um mawh uh hi. ( zaw lin win’s Fb pan) IS te pen tulai tak in US te in van lam tawh nasia tak in akap laitak hi in Kurdish te in lei lamtawh kap in,tun IS te ngahsa khuapi pawlkhat lakhia thei uhhi.\nMalay ah kawlgam mite pawlkhat omdan siam loh hang in innveng te in palik te kiang ah khia in thongkia zong omhi ci hi. Zathapai zukham an kham sa in ciakciakthei in, sundayni bang khua sung ah kitawngkisat in om theici hi. Gammi pael khat inhang tuak hongsa uh a,hong ki thuahpih in , gammi te tawh guihtheih kham thei zang in kawlgam mite van suhsak ci bang inom in, a sawtsawtciang gammi te in ih thu hongthei in , zukham laia ei leh ei kitawng banglo in , haksat huntak teh thuklo ,van ong ki nget bangbang kipia zuai in, gammi te in ong nop neh mahmah hi cihi.Negro te Vietnam te ahih uhleh gammi te in sugam lo uhhi. Amau un nat leh sat thuak gam inna do pah ciintian uhhi. Malay a bishop khat ii gen na ah, Kham tung gam pen gam hoihhet lo cih pen kapai laiin ka thei hi in khriantian vivehi in , zawng thei mahmahh uh hi cihi. Malay ah ahih leh adeihbang van lei in,zule sa tawh nop sa ci in lamdangsa mahmah hi cihi. Ih gamah Pastor te in pawlpi mite hoih na ding sang alung kim ding un thu ki gen zaw in pawlpi mite maipha bek muhsawn ta hi kicihi..\nEbalo natna pen India gam ahzong omta ci uh ahih man in Ih gam ah zong hong om hak ding lau huaita hi. India ah siamsin le sum zong paii zong kitam mahmah tahi. LST sung Nebukadnezzar natna pen Lycanthropy cih hi in ,gam sa bang a ki ngaihsun natna hi ci hi.Gtn in ui hai in mi pet leh ui bang in ki ngaihsun in khuasa in om cih bang hi.Pasian in amite tung ah haksat na athuakding pen adeih dan hi ngeilo hi.Ahih hang Babylon kumpi pa mah bang in ih hoih na ding hi peuh leh Pasian in amite tung ah haksatna atungding pha hi. Ref: MI,JPOST,APF\nPrevious: Leitang vai Tedim Khuapi sung Mipi te kimuh khopna kinei\nNext: Thuthak Tomkimcing 24 Aug 2014


url: =Malakhi 2 | Siantongluan.net\nMalakhi 2 |\nVanglian Topa in hih bangin ci hi: "Siampite aw, note-a dingin hih lai-ah thupiakna khat om hi.\nNa gamtatna uh tawh kei nong zahtak ding uh hi. Ka thugente ngailoin, thupi takin na lak kei uh leh note tungah samsiatna ka hong tungsak ding a, siampi hihna tawh na ngah uh thuphate tungah samsiatna ka tungsak ding hi. A taktakin ci lehang, note in ka thupiaknate thupi laklo na hih manun na thupha ngahte uh tungah samsiatna ka tungsakzo hi.\nNa suanlekhakte uh nakpi takin ka thuhilh ding a, note ahih leh, na biakpiakna ganhing uh a ekte tawh na maitang uh hong zut gawpin tuate tawh kong lawnkhia khawm ding hi.\nTua ciangin Levi suanlekhakte ahi siampite tawh ka thuciamna a kip nawnlo ahihna thu, hih thu kong genna-ah na thei ding uh hi.\n"Amaute a nuntakna ding leh a nopsakna ding thu ka ciam a, amaute in kei hong zahtak theihna dingun hih ka thuciamte khempeuh ka pia hi. Amaute in kei hong zahtakin hong kihta takpi uh hi.\nAmaute in thuman taktakte mah hilhin gen uh a, amaute kam panin zuauthu gingkhialo hi. Ka deihna bangin amaute gamta uh a, a khial ding mi tampite, thuman lamah a paisak uh hi.\nSiampite nasep pen Pasian a manin theihna ding a hilh ding uh ahi hi. Amaute pen, Vanglian Topa kamtaite ahih manun, mite in keima deihna a theihna dingun amaute tungah thu a dot ding uh ahi hi.\n"Ahi zongin, no siampite na hih uh leh lampi man panin na pial khin uh hi. Na thuhilhnate un mi tampi tak khialsak hi. Note tawh ka bawl thuciamna na palsat khin uh hi.\nTua ahih manin, note in ka thuhilhna zuiloin, keima thu na hilh uh ciangin zong a kibangin hilhloin mi na deidan mah uh bangin, kei zong mi khempeuh mai-ah simmawhna leh niamkhiatna kong ngahsak ding hi," a ci hi.\nEite khempeuh in, eite a hong piangsak Pasian ahi Pa khat bek nei hilo ihi hiam? Tua hinapi-in bang hangin eite khatlekhat tungah citakloin, i pu i pate tawh a bawl, Pasian thuciamna palsat ihi hiam?\nJudah mite citakloin, Pasian tungah a thuciamna uh palsat uh a, Israel mite lak leh Jerusalem khuasungah siatna tampi gamta uh hi. Topa in a it mahmah biakinn ninsak uh hi. Topa a hilo, pasian dang a bia numeite, zi-in la-in a tenpih uh hi.\nHih bangin a gamta mi peuhmah, a kua a kua hita leh, Topa in sugawp hen la, Vanglian Topa tungah biakna a paipih ei minamte tawh hong kigawmsak nawn kei hen.\nNote gamtatna adang khat omlai hi. Tua pen, note paipih biaknate hong sang nawnlo ahih manin Topa biakna tau, khitui tawh na kawtsak uh a, kapin thumin na om uh hi.\nBang hangin hong sanglo hiam, na ci uh hi. Na khangnolai uha na tenpih na zite uh tungah na cihtaklohna uh amah in hong thei a, na zite uh tungah na cihtak tawntungna ding uh Pasian tungah thu ciamin, na zite uh zong na lawmnu mah uh hinapi-in amaute tawh na thuciamna uh na pelhna hang uh ahi hi.\nPasian in na zite uh tawh pumkhat, lungsim khat ahi dingin hong bawl hilo ahi hiam? Hih bangin a hong bawlna pen bang a deihna ahi hiam? Pasian mi taktak ahi ding tate i neih theihna ding ahi hi. Tua ahih manin na khangno lai-un na tenpih na zi uh tawh na thuciamna uh na palsatkhak lohna dingun kidawm un.\nVanglian Topa in hih bangin ci hi: "Zi makna ka deih kei a, mi khatpeuh in a khangno lai-a a tenpih a zi tungah tua bang gitlohna a gamtatna ka mudah hi. Tua ahih ciangin hoihtakin kidawm un la, a citak dingin na zite uh tungah na thuciamna uh palsat kei un," ci hi, a ci hi.\nThu na gengenna uh tawh Topa na gimsak uh hi. Note in, "Bangci gimsak ka hi uh hiam?" na ci uh hi. "Topa in a sia-in a gamtate a hoihin ngaihsun a, zong itin amaute tungah lungkim takpi hi," na cihna khawng uh leh, "Thutang a gen Pasian koi lai-ah om ahi hiam?" ci-in na dotnate uh tawh na gimsak uh hi.\nTedim Lai Siangtho / Laibu: Malakhi 2


url: =Russia gamsung ah 7.0 Magnitude thahatna tawh zinling :: ZOMI DAILY\nposted on 31 January 2016 at 3:30 pm Lomkholna: Disaster, News, Sawltak, World\nRussia gam ii nisuahna lamah zanni Saturday ni zingsanglam in 7.0 Magnitude thahatna tawh zinling a, ahi zongin asi aliam bel bangmah omlian samlo hi ci’n US leh Russia kumpi thunei te in pulakkhia uhhi.\nUS Geological Survey te ii genkhiatna ah hih zinling pen zingsang 0325 GMT hunin akipan hi a, leisung 160km thuksuk cihi. Amunlian ahihleh Kamchatka Krai Region akicihna kuamteng hi a, Russia gam ii nisuahna lam mual atam mahmahna lam ahihi cihi.\nRussia’s Emergency Situations Ministry te ii genkhiatna ahzong hih zinlinna munpen Petropavlovsk-Kamchatsky khuapi tawh kinai mahmah cihi. Zinling ii Epicenter pen Yelizovo Region ki gamlalo a, Petropavlovsk-Kamchatsky paninzong 87 Km khawngbek kigamla cihi.\nNational and Pacific Tsunami Warning Centers te genkhiatna ah Tsunami zahdong patauh nading bangmah omlo cisam uhhi.\nKhuahun pen kumdang tawh kibanglo, siasemsem ahih manin nalamdang atuamtuam hongki behlap toto hi. Kumdang in khua adam ngeilohna te ah khua damcihtak in dammawk a, kumdang in khua alumluat lohna munte ah satcihtak in sathei hi.\nUS gamsung ahzong nungdiak in vuk kiat cihtak in kiagawp mawk hi. Malaysia gamsung ahzong March khadong ni satpi in sasuak laiding kici hi. ZD Sawltak #zomidaily\nPrevious: US gamsung khualzinna pawlkhat – 29\nNext: Tedim News (31 Jan 2016)


url: =Zi leh Pasal zon pilvanhuai ~ T. Sawm Lian :: ZOMI DAILY\nposted on 3 January 2017 at 7:53 am Lomkholna: Article, Family, Sawmlian\nPasal hoih lo neihna hang a numei nungsang lam buaina pen tam lua lo tawh a kibat hangin, zi gina lo hang a pasal innkuan sung buaina pen tam mahmah a, Lai Siangtho in, ‘zi hoih mute na manpha mu, suangmanpha sangin manphazaw’ a cih laitakin, a hoih lo neih sangin innkhum tunga tangten hoihzaw cih leh zi hoih lo neih pen guh natna nei tawh kibang banah a theu thei lo guah bang hi, na ci a, pasal/innkuan tampi tua bang dinmunah om hi.\nTua ahih manin pasalte in ngaihsut ding ah, “Ka zi (ding) pen kei adingin a hoih mah diam, a manpha mah diam?” cih hi a, amah leh a innkuanpihte ading a kilemlohna leh buaina a tun zi peuh neih khak ding pilvanhuai hi. Tua bang mahin numei in, “Ka pasal in hong it taktak mah diam?” cih ngaihsunin, amah a it thei ding leh a it theih ding innkuan thak a zon/ngaihsut ding kisam hi.\nTua bang dinmunah om i hih manin kuakua i tenpih ding zongin tuhun nungak-tangvalte adingin pilvanhuaina tam mahmah hi. I koppih nu/pa in i innkuanpihte hong ngaihpih ding diam? A diakin pasalte adingin (numeite belh ding ahihna-ah) mawhpuakna/ vaipuak/ tavuan lianzaw tawh kibang hi. Tua ahih manin i zi pen – I khua, i mipih-sapihte kiangah hong pai nuam diam? Teeng ding hi leng zong hong ompih nuam ding hiam?\nThungetpih leh lungkim takin i biakna pawlpi ah hong kikhawm nuam diam? I ngeinate hong thupingaihsutpih-in, i pawite ah hong kihel nuam diam? “Na mite ka mi hi a, na pau ka pau hi a, na pawlpi ka pawlpi hi a, na Pasian ka Pasian hi” ciin pasal tungah hong ki-ap zo takpi mah diam? Na innkuanpih, lawm le gual, meltheih, u le naute na innsungah nuam takin hong sungtum-pusuak thei ding hiam? cih bang zong kiten ma-in ngaihsuthuai leh ngaihsut, geelkholh ding thu ahi hi.\nEite in lawm kingaihna, kiteng a innkuan nuam bawlna dingin Bollywood hiam, Hollywood hiama mawk gamtat, melhoihna khawng, sum khawng bek a iplah, kitenna bang hi a, kitenna a bawl Pasian in a deihna bang hiam cih a kan lo mite i etteh ding hi lo hi. Pasian in kisam a sak, a thupi mahmah kitenna pen thupingaihsutin, dam sung a koppih ding mah, dam sung a hong it ding mah, Ruth mah bang-a a citak, “Na innkuante ka innkuan, na pau ka pau, na beh ka beh, na pawlpi ka pawlpi, na minam ka minam, na gam ka gam” a ci thei a piangthak koppih mah neih ding, tua bang mi pilvang taka zong siam dingin Pasian kiangah nget ding thupi hi. Sawm Lian Thomte\nPrevious: IS te’n Iraq Police te Checkpoint suamsak in 7 that ~ TK Lian\nNext: 2005 – 2007 ZYA nasepna ~ Pa Cin Ngaih Suan


url: =Kumpi Masate 18 | Siantongluan.net\nKumpi Masate 18\nKumpi Masate 18 |\nNi tampi khit a kum thumna kumin Elijah tungah Topa thu hong tung a, "Pai in, Ahab kiangah nangmah kilak in. Tua ciangin keimah in leitungah guah ka zusak ding hi," a ci hi.\nTua ahih ciangin Ahab kiangah amah a kilaktawm dingin Elijah a pai hi. Tu-in Samaria-ah kialpi nasia hi.\nTua ciangin Ahab in kumpi innsung a ukpa Obadiah sam hi. (Obadiah in nakpi takin Topa zahtak hi;\nJezebel in Topa kamsangte a hon thah lai-in Obadiah in kamsang za khat la-in sawmnga sawmnga-in leihawm sungah seel a, amaute an leh tui tawh a vak hi.)\nTua ciangin Ahab in Obadiah kiangah, "Gamsung ciktui omna khempeuh leh kuam omna khempeuhah va pai in. Lopa mu-in sakolte leh la-sakolte i hinsuahzo khading a, ganhingte pawlkhat i sum kei ding hi," a ci hi.\nTua ciangin amaute in a et dingun leitang hawm uh hi. Ahab mahmah mun khat lamah pai-in Obadiah mahmah a mun dang khat lamah a pai hi.\nObadiah lamkalah a om laitakin, Elijah in amah na dawntuah hi. Obadiah in amah thei-in a mai lei ngatin puk a, "Ka to Elijah, nang na hi hiam?" a ci hi.\nTua ciangin amah in dawngin, "Keimah ka hi hi. Pai-in na topa kiangah, Elijah hih lai-ah om hi, ci in," a ci hi.\nAmah in, "Hong thah dingin Ahab khutsungah na nasempa nong piakna dingin bang thu-ah khial ka hi hiam?\nTopa na Pasian a nungta ahih mah bangin nangmah a zong dingin ka topa in a sawllohna minam ahi a, kumpi gam ahi zongin omlo hi. Amaute in, Hih lai-ah amah omlo hi, a cih uh ciangin, amaute in nang hong muhlohna thu amah in kumpi gam ahi a, minam ahi zongin kiciamsak hi.\nTu-in nangmah in, Pai-in na topa kiangah, "Hih lai-ah Elijah om hi," ci in, nong ci hi.\nNang kiang panin kei ka paikhiat phetin ka theihlohna munah Topa kha in nang hong pua ding hi. Kei va pai-in Ahab kiangah genin amah in nang hong muhloh ciangin, ka khangno lai-a kipanin keimah na nasempa in Topa a zahtak hinapi-in, amah in kei hong that ding hi.\nJezebel in Topa kamsangte a thah lai-in Topa kamsangte mi za khat, sawmnga sawmnga-in leihawm sungah seelin, amaute an leh tui tawh ka vakna thu ka topa tungah hong kigen nailo ahi hiam?\nTu-in nangmah in, Pai-in na topa kiangah, "Hih lai-ah Elijah om hi," ci in, nong ci hi. Tua hi leh amah in kei hong that ding hi," a ci hi.\nTua ciangin Elijah in, "A mai-ah ka dinna Vanglian Topa a nungta ahih mah bangin, tuni-in ama kiangah keimahmah ka kilak taktak ding hi," a ci hi.\nTua ahih ciangin Ahab tawh a kimu dingin Obadiah pai-in ama kiangah a gen hi. Tua ciangin Elijah tawh a kimu dingin Ahab hong pai hi.\nAhab in Elijah a muh ciangin, "Israel mite a lungkhamsakpa, nang na hi hiam?" a ci hi.\nAmah in dawngin, "Keimah in Israel mite ka lungkhamsak kei hi. Nang in Topa thupiaknate nusia-in Baal-te zui na hih manin nang leh na pa innkuan in na lungkhamsak uh hi.\nTua ahih ciangin tu-in mi sawl in la, Karmel Mual kei kiangah Israel-te khempeuh, leh Jezebel sabuai-ah an a ne Baal kamsang za li leh sawmnga leh Asherah kamsang za lite hong khawm in," a ci hi.\nTua ahih ciangin Ahab in Israel mite khempeuh kiangah mi sawlin, Karmel Mual-ah Israel mite leh kamsangte khawmsak hi.\nTua ciangin mi khempeuh nai-ah Elijah hong pai-in, "Ngaihsutna kibanglo thu nih kikalah bang tanvei khensat loin om niloh ding na hi uh hiam? Topa pen Pasian ahih leh amah zui un; tua hiloin Baal pen Pasian ahih leh amah zui un," a ci hi. Ahi zongin mite in kam khat beek dawnglo uh hi.\nTua ciangin Elijah in mite kiangah, "Kei, kei bekbek, Topa kamsang sung panin ka omlai a, ahih hangin Baal kamsangte mihing za li leh sawmnga om hi.\nKote tungah bawngtal nih hong pia un. Amau-a dingin bawngtal khat amaute teelsak un la, semnen sakin sing tungah koihsak un la, ahih hangin a tungah mei koihsak kei un. Tua ciangin keimah in a bawngtal khat bawlin sing tungah koihin, a tungah mei ka koih kei ding hi.\nTua ciangin note in na pasian tung uhah thu ngen un la, keimah in zong Topa tungah thu ka ngen ding hi. Tua ciangin thungetna mei tawh hong pia pasian pen Pasian taktak ahi hi," a ci hi. Tua ciangin mi khempeuh in dawngin, "Hih na thugen hoih hi," a ci uh hi.\nTua ciangin Elijah in Baal kamsangte kiangah, "Note tam na hih manun note-a dingin bawngtal khat teel un la bawl masa un. Tua ciangin na pasian uh tungah thu ngen un la, ahih hangin a tungah mei koih kei un," a ci hi.\nTua ciangin amaute in amaute tungah a kipia bawngtal la-in bawl uh a, zingsang-a kipan sun dong Baal tungah thu ngenin, "Baal aw, kote hong dawng in," a ci uh hi. Ahih hangin awging omlo a, kuamah in dawnglo hi. Tua ciangin amau bawlsa biakna tau-ah amaute diang uh hi.\nSun ciangin Elijah in amaute zahpihin, "Amah pen pasian ahih ciangin a gingin kiko un. Amah in thu a lungngaih laitak, ahih kei leh mun dangah paikhia, ahih kei leh khualzin, ahih kei leh amah ihmu-in phot ding kisam hikhathei ding hi," a ci hi.\nTua ciangin amaute a gingin kiko-in, amau ngeina bangin namsaute leh sikzumte tawh, amaute tungah si a luan dongin ki-atin kisun uh hi.\nSunkim khit ciangin biakpiak hun dong mateng amaute awngsuak uh a, ahih hangin awging omlo hi. Kuamah in dawnglo a, kuamah in donlo hi.\nTua ciangin Elijah in mi khempeuh kiangah, "Ka kiang nai-ah hong pai un," a ci hi. Tua ciangin mi khempeuh ama kiang nai-ah hong pai uh hi. Tua ciangin amah in Topa biakna tau a kisupaisa khat puahkik hi.\n"Israel, nangma min hi ding hi," ci-in Topa thu a tunna Jakob tapa minam sawmlenihte tawh kizui-in Elijah in suangtum sawmlenih la hi.\nTua ciangin tua suangte tawh Topa minin biakna tau khat lam hi. Amah in khaici lawh nih a tazo dingin a lian hawklam khat biakna tau kimkotah bawl hi.\nTua ciangin amah in a ngeina bangin a sing koih a, a bawngtal semnenin a sing tungah koih hi. Tua ciangin amah in, "Beel li sungah tui dim un la, meihal biakna tau tung leh a sing tungah sung un," a ci hi.\nTua ciangin amah in, "A nihveina hih un," a ci hi. Tua ciangin amaute in a nihveina hih uh hi. Tua ciangin amah in, "A thumveina hih un," a ci hi. Tua ciangin amaute in a thumveina hih leuleu uh hi.\nTua ciangin biakna tau kimkotah tui luang a, a hawklam zong tui tawh kidim hi.\nBiakpiak hun ciangin kamsang Elijah a nai-ah hong pai-in, "Abraham, Isaac, leh Israel Pasian, Topa aw, nang pen Israel sungah Pasian na hihna, leh kei pen nangma nasem ka hihna, leh hih nate khempeuh nangma thu tawh ka hihna thu tuni-in kitheisak in.\nTopa aw, nangmah Pasian na hihna leh amaute lungsim na heikikna thu hih mite in a theihna dingin hong dawng in, Topa aw, hong dawng in," a ci hi.\nTua ciangin Topa meikuang hong kia a, a meihal biakna, a sing, a suangte, leh a leivui kangtumin, hawklam sunga om tui nangawn kangcip hi.\nMi khempeuh in tua thu a muh uh ciangin a mai uh leilam ngatin puk uh hi. Amaute in, "Topa pen Pasian ahi hi; Topa pen Pasian ahi hi," a ci uh hi.\nTua ciangin Elijah in amaute kiangah, "Baal kamsangte man un; amaute khat zong suaktasak kei un," a ci hi. Tua ciangin amaute in man uh hi. Elijah in Kishon lui-ah amaute paipih sukin tua lai-ah amaute a that hi.\nTua ciangin Elijah in Ahab kiangah, "Paito in la, an ne-in tui dawn in; bang hang hiam cih leh guahpi huging om hi," a ci hi.\nTua ahih ciangin anne tuidawn dingin Ahab paito hi. Karmel Mual dawnah Elijah paito a, amahmah leilakah kun sukin a khukte kikalah a maitang a phum hi.\nTua ciangin a nasempa kiangah, "Tu-in paito in; tuipi lam va en in," a ci hi. Amah paito-in khuadak a, "Bangmah omlo hi," a ci hi. Tua ciangin amah in, "Sagihvei paikik in," a ci hi.\nA sagihveina ciangin amah in, "Khuttum cia bang meii tawmno khat tuipi panin hong kaito hi," a ci hi. Tua ciangin amah in, "Paito-in Ahab kiangah, Guah in hong khak khading ahih manin na leeng kithawi in la paisuk in, va ci in," a ci hi.\nTomno sungin meiite leh huih tawh van hong vom a, guah tampi a zu hi. Ahab a leeng tungah tuangin Jezreel-ah a pai hi.\nTua ciangin Elijah tungah Topa vangliatna hong tung hi. Amah in a kawng gakin Jezreel khua lutna dongah Ahab mai-ah na tai hi.\nTedim Lai Siangtho / Laibu: Kumpi Masate 18